text:
Gatunda: Imiziki n’amafilime ku isonga mu gutesha urubyiruko amashuli.
Ruhango: Umuganda waranzwe no gusiza ikibanza cy’ahazubakwa irerero ry’incuke
Posted on October 1, 2014 by admin in Ibikorwa
Mu muganda ngaruka kwezi uba buri wa Gatandatu wa nyuma w’ukwezi, uwo kuri uyu 27/09/2014 mu karere ka Ruhango umurenge wa Mbuye waranzwe no gusiza ikibanza cy’ahazubakwa irerero rizajya rifasha ababyeyi gukora akazi kabo neza igihe abana babo bazaba bazanywe muri iri rerero. Iri rerero rigiye kuzubakwa ku bufatanye bw’akarere ka Ruhango, Unicef n’imbuto Foundation. […]
Nyamagabe: Abanyeshuri bigaga mu cyondo cyinshi n’ivumbi barubakirwa amashuri yakijyambere.
Posted on October 1, 2014 by admin in Ibikorwa
Abanyeshuri bigaga ku ishuri ribanza rya Mubuga mu cyondo cyinshi, ivumbi ndetse banavirwa barubakirwa ishuri rya kijyambere kubufatanye na minisiteri y’uburezi, akarere ka Nyamagabe ndetse biciye no mu muganda rusange aho ababyeyi bazagira uruhare mu kubaka iri shuri. Mu mwaka 2005, Ishuri ribanza rya Mubuga ryubatswe mu bushobozi bucye ababyeyi batuye mu murenge wa Mugano […]
Kurira ku ishuri byakemuye ikibazo cy’ibitotsi no gukurikirana amasomo nabi
Posted on September 30, 2014 by admin in Ibikorwa
Gahunda yo kurira ku ishuri yabereye abanyeshuri benshi umuti mwiza w’ibitotsi n’umunaniro,ibarinda gukurikirana nabi amasomo ya nyuma ya saa sita . ni bimwe mu bitangazwa n’abanyeshuri bo ku rwunge rw’amashuri rwa Nganzo, ahari uburezi bw’ibanze bw’imyaka 9 na 12. Yaba abarezi, yaba abanyeshuri, basanga gahunda yo gufasha abana kurira ku ishuri izazamura ireme ry’uburezi n’imyigire […]
Nyaruguru: Abasigajwe inyuma n’amateka barasabwa kwita ku burezi bw’abana babo
Posted on September 26, 2014 by admin in Ibikorwa
Abana b’abasigajwe inyuma n’amateka batuye mu murenge wa Kibeho mu karere ka Nyaruguru bahawe ibikoresho by’ishuri n’imyamaro y’ishuri mu rwego rwo kubashishikariza gukunda ishuri. Ubuyobozi bw’umurenge wa Kibeho bwashyikirije ibi bikoresho abana, busaba ababyeyi b’aba bana kwita ku burezi bw’abana babo kuko ngo byagaragaye ko imyinshi mu miryango y’abashigajwe inyuma n’amateka idashishikarira kohereza abana mu […]
Kamonyi: Kugira uburenganzira ku burezi nibyo bizafasha abanyarwanda gutera imbere
Posted on September 23, 2014 by admin in Ibikorwa
Ubwo yatangizaga Itsinda ry’abakorerabushake bo gushyigikira uburezi budaheza rihuriwemo na bamwe mu barezi n’ababyeyi bakangurira abandi guha agaciro abafite ubumuga, Umunyamabanga wa Leta muri Minisiteri y’uburezi Rwamukwaya Olivier; yibukije ababyeyi ko umwana wese afite uburenganzira bwo kwiga kandi kugana ishuri ariwo musingi w’iterambere. Itsinda ry’abakoranabushake b’uburezi budaheza “Volunteers Group for the promotion of inclusive Education […]
Ngororero: Gahunda yo kugaburira abanyeshuri ku mashuri yitabirwa na bake
Posted on September 20, 2014 by admin in Ibikorwa
Nyuma y’aho hatangijwe gahunda yo kugaburira abanyeshuri ku ishuri mu rwego rwo kuborohereza no kubafasha gukurikira amasomo y’ikigoroba neza, amashuri yo mu karere ka Ngororero yahise yitabira iyi gahunda ariko ubu yitabirwa n’abanyeshuri bakeya kuko abenshi bataratanga amafaranga basabwa ngo bagaburirwe. Nkuko ababyeyi b’abana badafata ifunguro ku ishuri babivuga, ngo amafaranga basabwa angana n’ibihumbi 12000frw […]
Rusumo High School nyuma yo kuva kure, ni igisubizo mu uburezi bufite ireme
Posted on September 19, 2014 by admin in Ibikorwa
Rusumo High School ni ikigo cy’amashuri yisumbuye giherereye mu Murenge wa Kigina akarere ka Kirehe, nyuma yo guca mu bihe bikomeye byaranze icyo kigo mu mwaka wa 2008 aho imitsindire yari kuri 17% ubu kiri mu bigo by’intangarugero n’imitsindire igeze ku 100%. Ababyeyi barerera muri icyo kigo bakomeje kwishimira intera ikigo kimaze kugeraho banabigaragarije mu […]
Education key to post Millennium Development Goals
Posted on September 18, 2014 by admin in English, Ibikorwa
Education is vital in pushing development ahead of Millennium Development Goals (MDGs) that are set to end by 2015, according to United Nations Educational, Scientific and Cultural Organization-UNESCO recent paper. The paper notes that that education is critical to escape chronic poverty prevent the transmission of poverty between generations as well as improve health and […]
Rusizi: Urubyiruko rwo mu mashuri yisumbuye mu kurwanya Jenoside n’ingengabitekerezo yayo.
Posted on September 10, 2014 by admin in Ibikorwa
Nyuma yo kuganirizwa n’intumwa za komisiyo y’igihugu yo kurwanya Jenoside(CNLG), abanyeshuri bo mu mashuri yisumbuye ya TTC Mururu, ishuri ryisumbuye rya Jill Barham n’ishuri ryisumbuye rya kiyisilamu rya Bugarama yose yo mu karere ka Rusizi badutangarije ko bo nk’urubyiruko,abanyabwenge n’abayobozi b’ejo hazaza bumva neza uruhare rwabo mu guhindura amateka mabi yaranze uRwanda, baharanira ukuri, ubumwe […]
UBUMUGA YAVUKANYE NTIBUMUBUZA KWIGA
Posted on September 5, 2014 by admin in Ibikorwa
Kutisuzugura, kwiyakira no guharanira kwiteza imbere nibyo bikangurirwa abafite ubumuga muri , ni mu gihe bamwe muri bo bahamya ko bashoboye. Nanone ariko abaturage bafite ababakomokaho babana n’ ubumuga basabwa kutabaheza mu bikari. Iyamuremye Manasseh afite imyaka 12 y’amavuko akaba yiga mu mwaka wa 4 w’amashuli abanza ku rwunge rw’amashuli rwa Rutoma mu murenge wa […]


c: text/html

text:
Nyungwe ni pariki iherereye mu majyepfo y’uburengerazuba bw’u Rwanda munsi y’ikiyaga cya Kivu, ku mupaka w’u Rwanda na Burundi.
Iyi pariki yashinzwe mu mwaka w’2004, ibarirwa ku buso bwa kilometerokare 970 zigizwe n’ ishyamba ry’ inzitane, urugano, ibyatsi, ishyamba risanzwe n’ uburabyo. Iyi pariki yegeranye n’ umujyi wa Kamembe uri ku birometero 54 uturutse ku mupaka w’ uburengerazuba bw’ u Rwanda. Umusozi wa Bigugu uri mu mbibi z’umupaka w’iyi pariki. Iyi pariki ibumbatiye isoko ya Nili, umugezi muremure ku isi.
Ubuzima bw’Inyamaswa zo muri Pariki ya Nyungwe
Pariki ya Nyungwe ibumbatiye inyamaswa z’amoko atandukanye. Ibi bituma iyi pariki iba iya mbere ikwiye kurindwa muri Afurika. Iri shyamba riherereye mu karere gahuriramo biogeographical zones nini nyinshi, ndetse na terrestrial biomes z’amoko atari amwe, bikaba ari imbogamizi ku nyamaswa n’ibimera by’amoko anyuranye. Iyi pariki icumbikiye amoko 13 y’inguge atandukanye (25% by’izo Afurika ifite zose), amoko 275 y’inyoni, amoko 1068 y’ibimera, amoko 85 y’inyamaswa z’inyamabere, amoko 32 ya amphibian n’amoko 38 y’inyamaswa zikururuka. Inyamaswa nyinshi muri izi zivuzwe hejuru, ni izishobora kuba mu gace kamwe gusa zitimutse, ziboneka mu gice cya Rifuti y’ikiyaga cya Albert. Ubushakashatsi bwagaragaje ko umubare w’inyamaswa endemic ziri muri aka gace ni munini kuruta uw’iziboneka ahandi muri Rifuti y’ikiyaga cya Albert.
Amoko Y’inguge Ziboneka muri Pariki ya Nyungwe
Inguge zisanzwe (Pan troglodytes) Colobus Angolensis Ruwenzori, Inguge zo mu bwoko bwa Hoest (Cercopithecus l’hoesti), Inguge zo mu bwoko bwa Silver (Cercopithecus doggetti), Inguge zo mu bwoko bwa Gold (Cercopithecus kandti)), Inguge zo mu bwoko bwa Hamlyn (Cercopithecus hamlyni), Inguge z’imirizo itukura (Cercopithecus ascanius), Inguge zo mu bwoko bwa Dent’s Mona (Cercopithecus denti), Inguge zifite umubiri woroshye (Chlorocebus pygerythrus), Olive Baboon (Papio anubis), Inguge zifite imisaya y’ikigina (Lophocebus albigena), Common Chimpanzee (Pan troglodytes), Adolf Friedrich’s Angola Colobus (Colobus angolensis Ruwenzori), L’Hoest’s Monkey (Cercopithecus l’hoesti), Silver Monkey (Cercopithecus doggetti), Golden Monkey (Cercopithecus kandti), Hamlyn’s Monkey (Cercopithecus hamlyni), Red-tailed Monkey (Cercopithecus ascanius), Dent’s Mona Monkey (Cercopithecus denti), Velvet Monkey (Chlorocebus pygerythrus), Olive Baboon (Papio anubis), Grey-cheeked Mangabey (Lophocebus albigena),
Ibiti birindwi bitangaje biboneka muri Pariki ya Nyungwe
-Ni ibiti byiza cyane utapfa gusanga ahandi, bimaze imyaka myinshi cyane muri Parike ya Nyungwe, bivura indwara nyinshi zirimo; Ubugumba bw’abagabo, Igifu, Kanseri ya Prostate, Amarozi, Diyabete, kunyara ku buriri n’izindi.
1.Umuko :(Cyangwa Erthrina Abysssinica ) Iki giti ngo kimaze imyaka myinshi cyane muri Pariki ya Nyungwe, ndetse kandi gikungahaye ku buvuzi butangaje kuko kibasha kuvura indwara zitandukanye zirimo; Imitezi, Ubushye, Kuribwa mu ngingo, Ibikomere, Ibisebe, Mburugu n’Uburwayi bwo mu ngingo.
2. Umuturirwa : (Cyangwa zanthloxylum Gilletti) Iki giti mureba hano nacyo kiboneka muri iyi Pariki gikungahaye mu kuvura indwara zitandukanye zirimo; Ibicurane, Maraliya, Igituntu, Ibibyimba, n’Uburwayi bw’amenyo.
3.Isununu: (cyangwa Crassocephalum Vitellium) Nkurikije uko nabonye iki giti n’ukuntu nabonye gikungahaye ku buvuzi cyane cyane mu bibazo bikunze gusenya ingo, reka nsabe abagabo batandukanye bazanyarukire yo maze bihere ijisho wenda hari icyo byabamarira. Iki giti ngo kivura cyangwa kigabanya umuvuduko w’amaraso mu mubiri, ariko cyane cyane ngo mu kuvura ubugumba bw’abagabo kirebaho, mbese ngo iyo umugabo agikoresheje yari ingumba; Ikibazo cye gisigara ari amateka.
4.Umugote (cyangwa Syzygium Guineesse). Iki giti nacyo ngo ni ubukombe muri Parike itagira uko isa ya Nyungwe, kivura indwara ebyiri arizo Amibe ndetse n’amarozi.
5.Umusengesi (Cyangwa Myrica Salicifolia) Umusengesi nacyo ni ikindi giti gifite akamaro kigaragara muri Parike ya Nyungwe, iki giti kandi kivura amarozi yo mu bwoko butandukanye, kandi ngo kuri ba bandi igifu cyabujije amahwemo babonye umuti wacyo hehe no kongera ku kirwara.
6. Umwumba (cyangwa Prunus Africana) Iki giti ni umwe mu miti ikomeye cyane ihagaragara muri iyi Pariki kuko kivura indwara zitandukanye zirimo Umuriro, Igifu, Kanseri ya Prostate, Inkorora ndetse na Diyabete.
7.Imvuvumu: ( Cyangwa Ficuc Natalenis) Umuti ukomoka kuri iki giti ni ingenzi cyane kuko ngo uwawunyoye atandukana n’indwara zimwe na zimwe zigize akaraha kajyahe zirimo Ibicurane, Inkorora, Ibisebe ndetse kandi ngo kuri ba bantu banyara ku buriri kuva bafite ukwezi kumwe kugeza ku myaka isaga mirongo itatu, iyo banyweye ku muti ugikomokaho biba birangiye, hehe no kongera kunyara ku buriri.
Canopy Walk yo muri Parike ya Nyungwe, amahoteri, inyamaswa ni bimwe mu bikurura ba mukerarugendo.

robotstxt: allowed

filter: keep


text:
Ishuri rikuru ryigisha ubuhinzi n’ubworozi rya ISAE Busogo, ryatanze impamyabumenyi ku banyeshuri 1601 barangije icyiciro cya mbere n’icya kabiri cya kaminuza mu mashami atandukanye ku wa 28 Ukuboza 2012.
Mu banyeshuri 1601 barangije harimo abagabo 738 n’abari n’abategarugori 323.
Dr Harebamungu Mathias, Umunyamabanga wa Leta muri Minisiteri y’uburezi ushinzwe Amashuri Abanza n’ayisumbuye yashimiye ISAE-Busogo ku bw’uruhare igira mu guteza imbere by’umwihariko agace iherereyemo, ishuri rifasha mu guteza imbere ubuhinzi n’ubworozi ryigisha.
Dr Harebamungu yasabye abarangije kudategereza gusaba akazi, ahubwo bagomba kwihangira imirimo bakoresheje ubumenyi bakuye ku ntebe y’ishuri.
Umuyobozi w’agateganyo wa ISAE-Busogo, Dr Nyinawamwiza Laetitia, yashimiye abanyeshuri barangije ku bw’umurava bagize, abasaba kurushaho gukora cyane kuko bitarangiriye aho, anabasaba kurushaho kuzarangwa n’imyitwarire myiza hanze aho bagiye no gushyira mu bikorwa ibyo bize mu kwiteza imbere n’Igihugu muri rusange.


text:
Bizimana Felix w’imyaka 35 wari uje mu Mujyi wa Kigali, ku mugoroba wo kuri uyu wa gatatu tariki ya 27 Gashyantare 2013 yambuwe amafaranga yari afite n’abantu batamenyekanye bamubeshye ko bamuhaye lifuti (bamutwaye mu modoka yabo ku buntu) imugeza aho yari agiye.
Bizimana avuga ko yahuriye n’aba bagabo muri gare ya Nyabugogo yerekeza Kicukiro mu ma saa mbiri z’umugoroba, bamubajije aho agiye ababwira ko yerekeza Kicukiro. Ngo bahise bamubwira ko bahamugeza atishyuye, ariko nyuma bamuta ahantu hadatuwe mu Mudugudu wa Zirakamwa, Akagari ka Rubirizi mu Murenge wa Kanombe.
Yicaye hasi ubona afite integer nke kuko atabashaga kwihagurutsa, yabwiye IGIHE ati “Nageze Nyabugogo mpura n’abagabo batatu bari mu modoka, bambajije aho ngiye ndababwira banyemerera kumpa lifuti. Turi mu nzira bampambira ibitambaro mu maso no ku munwa bananshyira urusenda rwinshi mu maso baza bankandagiyeho mu modoka. Bantwaye amafaranga ibihumbi ijana na mirongo icyenda maze baranzana banta hano n’ubu sinzi aho ndi.”
Bizimana yatabarijwe n’abahanyuze aho yatawe bava kuvoma mu ma saa yine z’ijoro.
Ikorukwishaka Placide ushinzwe umutekano mu Mudugudu wa Zirakamwa nyuma yo gutabazwa yahise yamugejeje kuri Polisi na bo bamujyana kwa muganga.


text:
Uruyuki
Uruyuki (ubuke: Inzuki; izina ry’ubumenyi mu kilatini: Apis ) ni udusimba tw’inigwahabiri tutagira amagufwa turangwa n’umubiri ugizwe n’ibice bitatu byuzuzanya aribyo; umutwe, ugaragaraho uduhembe tubiri tuzifasha guhuririza ibirukikije, amaso manini abiri azifasha kureba, n’umunwa. Mu muzinga hashobora kubamo ingabo 1500 kandi zikagaburirwa n’intazi. Akamaro kazo ni ako kwimya urwiru gusa, kandi urwimije urwiru ruhita rupfa. Ingabo ntiziryana, si byiza ko ziba nyinshi mu muzinga kuko zirya ubuki kandi zidakora.
Uruyuki ni agakoko gato kaguruka gakora ubuki.
Contents
Amoko y’inzuki[edit | edit source]
Amoko y’inzuki azwi cyane ni ayo mu bwoko bwa Apis mellifica, Apis dorsata, Apis florea na Apis cerana. Cyakora inzuki zikunze gukoreshwa mu buvumvu ni izo mu bwoko bwa Apis mellifica, nazo zikaba zigabanyijemo ibice byinshi, ukurikije uturere zigenda zibonekamo. Muri zo hari:
- 1. Apis mellifica : ziboneka mu karere k’inyanja ya Mediterane
- 2. Apis mellifica intermisa
- 3. Apis mellifica major : ziboneka mu Majyaruguru ya Afurika
- 4. Apis mellifica sahariensis
- 5. Apis mellifica lamarekii
- 6. Apis mellifica nubica : ziboneka muri Sudani na Misiri
- 7. Apis mellifica scutellata
- 8. Apis mellifica litorea
- 9. Apis mellifica monticola
- 10. Apis mellifica adansonii : ziboneka muri Afurika yo Hagati na Australia
- 11. Apis mellifica capensis
- 12. Apis mellifica unicolor
- 13. Apis mellifica jemmenitica
- 14. Apis mellifica remipes
- 15. Apis mellifica caucasica
- 16. Apis mellifica taurica
- 17. Apis mellifica cyprica : ziboneka mu karere ka Irani na Mediterane
- 18. Apis mellifica syriaca
- 19. Apis mellifica carnica
- 20. Apis mellifica linguistica
Muri izo nzuki zose, iziboneka mu Rwanda ni izitwa Apis mellifica adansoni, n’ubwo nta bushakashatsi bwakozwe muri urwo rwego. Hari ubundi bwoko bw’inzuki bita mu kinyarwanda ubuhura (mellipona depressives). Izo nzuki ntizigira urubori, nta n’ubwo zubaka ibinyagu, ahubwo zishyira ubuki mu bihuku by’imiswa, mu binogo byafukutse mu biti, cyangwa mu myenge igenda isigara mu nkuta z’amazu.
Imibereho y’inzuki[edit | edit source]
Inzuki zibaho ari umuryango urimo inzuki za ngombwa kandi ziziranye. Ziba zikuriwe n’urwiru. Urwiru rurangwa n’ubunini bwarwo, ruba ari rwo rwonyine rw’urugore rubyara kandi rwima inshuro imwe. Rwibikamo intanga-ngabo, zizahura n’intanga-ngore rufite. Rurama imyaka ine kandi rutera amagi ibihumbi bibiri (2000) ku munsi, ntiruryana rugaburirwa n’impashyi , igikoma cy’urwiru (gelée royale). Iyo rushaje rutera amagi make bigatuma inzuki ziba nke mu muzinga, icyo gihe ruvanwa mu muzinga maze impehe zisigaye zikirerera urundi. Ni byiza kurusimbura nibura buri myaka ibiri (2) kandi bigakorwa mu gihe gitangira izuba.Urwiru rushobora kororerwa hanze y’umuzinga rukazashyirwamo nyuma. Inziru 2 ntizibana mu muzinga, zirarwana kugeza rumwe rupfuye.
Ingabo[edit | edit source]
Mu muzinga hashobora kubamo ingabo 1500 zikagaburirwa n’impashyi. Akamaro kazo ni ukwimya urwiru, gusa urwimije ruhita rupfa, Ingabo ntiziryana iyo ari nyinshi mu muzinga si byiza kuko zirya ubuki kandi zidakora. Akenshi urwiru rushaje rubyara ingabo nyinshi, hari ubwo impashyi zanga kuzigaburira zikazirukana cyangwa zikazica. Mu ntangiriro z’igihe cy’izuba gusa nibwo urwiru rutera amagi avamo ingabo.
Ibikomoka ku nzuki[edit | edit source]
Amateka y’ubworozi bw’inzuki[edit | edit source]
Abanditsi b’ibitabo bavuga ko ubworozi bw’inzuki ari umwuga umaze igihe kinini cyane uzwi. Hari bamwe bemeza ko hashize imyaka miliyoni eshanu inzuki zibayeho ku isi, abandi bavuga ko babonye ibisigazwa by’inzuki zabayeho imyaka 3600 mbere y’ivuka rya Yezu; bamwe ndetse bemeza ko hari amoko y’inzuki yororerwaga mu Misiri imyaka 2600 mbere y’ivuka rya Yezu. Ahagana mu kinyejana cya 16 nibwo bamwe mu bagoronome Olivier w’i Sennes yatangiye kwita ku nzuki mu gitabo cye yise Theatre d’agriculture et menages des champs. Nyuma y’aho, ubworozi bw’inzuki bwafashe imyaka myinshi kugira ngo bugere uko tubuzi ubu. Muri icyo gihe Padiri mukuru w’i Carlsmark muri silesie yahimbye umutiba wa kijyambere ufite amakaderi, bashobora gukura mu mutiba bakayasubizamo nta kibazo. Cyakora uwo mutiba wagiye usubirwamo na Langstroth ariwe wahimbye umutiba wa kijyambere wanitiriwe izina rye, ubu ukaba warageze n’iwacu i Rwanda. Hari n’abandi bagize ibyo bagenda bongeraho, nk’uwitwa Dadant, Layens n’abandi.
Mu Rwanda[edit | edit source]
Ubworozi bw’inzuki bwagaragaje ko bushobora guteza imbere ababukora, bubushyizemo imbaraga, ariko cyane cyane bitaye ku buryo bwo guhakura ubuki bufite isuku kandi butarimo umwotsi.
Mu rwego rwo gufasha abari muri uyu mwuga no kuwuhindura kugira ngo ujye uzanira inyungu abawukora, muri 2008 Leta yafashaije kugura imitiba 9,000 igenewe kugezwa ku bavumvu. Leta kandi yabafashije gushyiraho urwego rw’igihugu ruhuza abavumvu (Conseil National pour la Sauvegarde des Abeilles), kugira ngo babone uko bazajya bungurana ibitekerezo kuri uyu mwuga no ku masoko bakoherezaho ubuki basaruye.
Muri iyi myaka itanu ishize, umusaruro w’ubuki ukaba wiyongera ku buryo bushimishije. Figure 12 irerekana uburyo umusaruro w’ubuki wiyongereye kuva kuri toni 550 muri 2000 kugeza kuri toni 1600 muri 2007.[1]


text:
Mu gihugu cy’u Bwongereza, Kiliziya [itorero ry’Abangilikani] yavanye akato ku bihaye Imana bakundana n’abo bahuje ibitsina; bemererwa kuba abasenyeri ariko bakaguma kuba ingaragu.
“Itorero ryemeje ko abihaye Imana bakundana n’abo bahuje ibitsina bashobora gusaba kuba Abasenyeri.” Uku ni ko Musenyeri Graham James wa Norwich yasobanuye iki cyemezo cyari cyarafashwe mu Kuboza umwaka ushize ariko kikabanza gukorwaho ubushishozi mbere yo kwemezwa ku mugaragaro n’itorero nk’uko ikbitangazwa na televiziyo Al Jazeera.
Uyu musenyeri yongeyeho ko icyemezo cyo kubuza abantu bagirana umubano n’ababana bahuje ibitsina kuba abasenyeri bitari bishingiye ku kuri, kuko ngo ntaho biba bihuriye n’imyitwarire ku giti cy’umuntu mu myitwarire ngengabupfura.
Ibijyanye n’imibonano mpuzabitsina ku bafite ibitsina biteye kimwe byatandukanyije Itorero ry’Abangilikani muri Afurika n’iryo mu bihugu by’u Burayi na Amerika, kuva aho imwe mu madiyoseze yo mu gihugu cya Canada mu mwaka w’2002 yemereye abahuje ibitsina kubana; ndetse mu mwaka w’2003 Abangilikani muri Leta Zunze Ubumwe za Amerika bakemerera ku mugaragaro umugabo ukora imibonano mpuzabitsina n’undi mugabo kuba umusenyeri.
Kiliziya yo mu Bwongereza igaragaza ko ishaka kugendana n’ibigezweho bishingiye ku ndangagaciro za kimuntu, icyakora muri iyi minsi iragenda itakaza umubare munini w’abayoke kuva ubwo mu Kuboza 2012 yashimangiraga ko nta mugore ukwiye kuba umusenyeri.
Abangilikani bari abayoboke ba Kiliziya gatolika bo mu Bwongereza bitandukanyije na yo bashaka ko abihaye Imana bajya bashaka abagore.
N’ubwo iyi kiliziya ifashe icyemezo ko umuntu ufite inshuti bahuje igitsina yaba umusenyeri, yigisha ko abantu bakora imibonano mpuzabitsina gusa ari uko bashyingiranywe kandi gushyingirwa bikaba hagati y’umugore n’umugabo.
U Bwongereza bwemeye ko abahuje ibitsina bashobora gushyingiranwa mu mwaka w’2005, kiliziya na yo isabwa kureba uko ikemura ikibazo cy’abihaye Imana babana bahuje ibitsina.
Kiliziya yemera ko kuba uwihaye Imana agirana umubano n’abakora imibonano mpuzabitsina bafite ibitsina bisa ntacyo bitwaye, ariko ikabasaba kudakorana imibonano mpuzabitsina.


text:
Ubwo hizihizwaga intwari z’igihugu ku nshuro ya 19 kuri uyu wa mbere Gashyantare 2013, Perezida Paul Kagame yashyize indabo ku mva zishyinguyemo intwari.
Ahagana saa tanu n’igice za mu gitondo ni bwo Perezida Kagame yari ageze ku irimbi rishyinguyemo intwari i Remera mu Mujyi wa Kigali. Nyuma yo kurimba indirimbo yubahiriza igihugu yashyize indabo ku mva, hakurikiraho indirimbo zo guha icyubahiro intwari z’u Rwanda zashyinguwe mu irimbi ry’intwari.
Muri uyu mwaka insanganyamatsiko y’umunsi w’intwari igira iti “Ubutwari ni ishingiro ry’agaciro n’amajyambere.”
Nyuma y’uyu muhango Minisititi Mitari Protais w’umuco na siporo yabwiye abanyamakuru ko gutera imbere bisaba ko uba ufite igikorwa cy’indashyikirwa ari na byo intwari zishyinguye i Remera zakoze, absaba Abanyarwanda gukora bazirikana ubutwari. Ati “Abanyarwanda bose baharanire kugira ubutwari mu byo bakora.”
Irimbi ry’intwari rishyinguyemo intwari ziri mu byiciro bitatu, Imena , Imanzi n’Ingenzi.
Mu Mena hashyinguye Bizimana Sylvestre, Mujawamariya Chantal, Mukambaraga Beatrice,Niyitegeka Felicite,Uwiringiyimana Agathe, Rwagasana Michel, Umwami Mutara wa III Rudahigwa.
Mu Manzi hashyinguye Maj Gen Fred Gisa Rwigema n’umusirikare utazwi.
Intwari z’u Rwanda kandi zazikirikanwe mu gihugu hose, mu birori byabereye ku rwego rwa buri mudugudu. Ni umunsi wabaye ukurikira ibiganiro byagiye bikorwa ahantu hatandukanye, Abanyarwanda cyane cyane urubyiruko basobanurirwa ubutwari n’ibyo intwari z’u Rwanda zakoze.


text:
Iryo rimbi rigaragaramo imva y’umwami Kigeli IV Rwabugiri
Irimbi ryashyingurwagamo abami b’u Rwanda n’Abagabekazi babo riherereye mu Mudugudu wa Nyakavunga, Akagari ka Kigabiro, mu Murenge wa Rutare, mu Karere ka Gicumbi ho mu Ntara y’Amajyaruguru hagiye kugirwa ahantu nyaburanga nk’uko byashyizwe mu mihigo y’akarere ka Gicumbi ya 2012-2013.
Nk’uko bitangazwa n’ushinzwe ibikorwa remezo mu karere ka Gicumbi Nzabandora Musa kuri uyu wa 20/8/2012 yatangaje ko mu mihigo ya 2012- 2013, bahize ko ahari irimbi ry’abami n’abagabekazi hagiye kugirwa ahantu nyaburanga.
Avuga ko ayo mateka azakurura ba mukerarugendo bityo akarere ka Gicumbi kakabasha kwinjiza amafaranga avuye muri ubwo bukerarugendo, ndetse n’abahaturiye bazabasha kwagura ibikorwa byabo by’ubucuruzi kuko abazajya bajya gusura iryo rimbi bazajya bakenera ibyo kurya ndetse na bimwe mubicuruzwa igihe bagiye kureba izo mva.
Avuga ko impamvu nanone bagiye kuhagira ubwiza nyaburanga ari uko usanga ayo mateka yazibagirana kandi ari ibintu by’ingirakamaro ndetse n’abana bato bakamenya ibyaranze u Rwanda rwo hambere.
Nzabandora asanga ari ingirakamaro kuko iyo ugeze aho hantu hari iryo rimbi usanga haragiye hasibangana uretse imva ya Kigeli IV Rwabugili gusa Ati: “Abami b’u Rwanda bagiraga irimbi ryihariye bashyingurwagamo umwami wese watangaga bamuzanaga muri iryo rimbi, ariko ntiryahawe agaciro cyane kuko ryamaze gusiba ukaba utamenya amateka yaho uretse iyo mva y’umwami Kigeli IV Rwabugili gusa ihagaragara”.
Avuga ko iyo haza gufatwa neza bari kuhagira ahantu nyaburanga, abantu bakajya bahasura na ba mukerarugendo bakahamenya, bitandukanye n’uko abantu b’iki gihe batemera ko uwo murenge ubitse ayo mateka.
Mu 1972, nibwo hatanzwe itegeko ry’uko imva z’abami zigomba kwitabwaho, icyo gihe nibwo bashakashatse aho Rwabugili wari umaze imyaka 77 atanze ari, imva ye barayubakira naho izindi harimo n’iya Kanjogera wari umugabekazi barazihorera.
Ubu hakaba hateganywa kubakira imva z’abami bose bashyinguwe muri iryo rimbi ndetse bakajyenda bibukiranya abandi bagiye bahashyingurwa batibuka.
Kugeza ubu abami bahashyinguwe ni aba bakurikira, hamwe n’abagabekazi babo :
*Ruganzu I Bwimba, wategetse ahasaga mu w’1312-1345
*Cyilima I Rugwe, wategetse ahasaga mu w’1345-1378
* Kigeli I Mukobanya, wategetse ahasaga mu w’1378-1411
* Mibambwe I Sekarongoro I Mutabazi I, wategetse ahasaga mu w’1411-1444
* Yuhi II Gahima II, wategetse ahasaga mu w’1444-1477
*Ndahiro II Cyamatare, wategetse ahasaga mu w’1477-1510
*Ruganzu II Ndoli, wategetse ahasaga mu w’1510-1543
*Mutara I Nsoro II Semugeshi, wategetse ahasaga mu w’1543-1576
* Kigeli II Nyamuheshera,wategetse ahasaga mu w’1576-1609
*Mibambwe II Sekarongoro II Gisanura, wategetse ahasaga mu w’1609-1642
*Yuhi III Mazimpaka, wategetse ahasaga mu w’1642-1675
*Cyilima II Rujugira, wategetse ahasaga mu w’1675-1708
* Kigeli III Ndabarasa, wategetse ahasaga mu w’1708-1741
* Mibambwe III Mutabazi II Sentabyo, wategetse ahasaga mu w’1741-1746
* Yuhi IV Gahindiro, wategetse ahasaga mu w’1746-1830
* Mutara II Rwogera, wategetse ahasaga mu w’1830-1853
*Kigeli IV Rwabugili, wategetse ahasaga mu w’1853-1895
Abandi bami batahashyinguwe ni ababanziriza aba twavuze haruguru barimo :
*Gihanga I Ngomijana wategetse ahasaga mu w’1091-1124
* Kanyarwanda Gahima wategetse ahasaga mu w’1124-1157
*Yuhi I Musindi wategetse ahasaga mu w’1157-1180
*Ndahiro I Ruyange wategetse ahasaga mu w’1180-1213
*Ndoba wategetse ahasaga mu w’1213-1246
*Samembe wategetse ahasaga mu w’1246-1279
* Nsoro I Samukondo wategetse ahasaga mu w’1279-1312
Aba bose bakazagerageza kugaragaza imva zabo uko bagiye ku ngoma n’imyaka bamazeho ndetse n’igihe batangiye.


text:
Ubuyobozi bw’Umujyi wa Kigali buratangaza ko gukora siporo ari ingirakamaro mu buzima bw’umuntu, bityo abawutuye bose bagomba kumva ko ari inshingano zabo.
Umuyobozi w’Umujyi wa Kigali, Fidel Ndayisaba yadutangarije ko bakangurira abawutuye bose gukora siporo baba abakuru cyangwa abato. Ati ”Umujyi wa Kigali watangije gahunda yo gukangurira abantu bose gukora siporo, siporo kuri bose.”
Akomeza avuga ko kuri ubu imihanda ikorwa ishyirwaho inzira z’abanyamaguru, bifasha abantu gukora siporo batanyuranyurana n’imodoka ku buryo byateza impanuka. Ko hanashyizwe amatara ku mihanda afasha abantu gukora siporo, ku batabonye umwanya wo kuyikora ku manywa, aho nyuma y’akazi no ku mugoroba bashobora kugenda bikorera siporo, batembera bakoresheje amaguru.
Iyi gahunda yashyizwemo ingufu nyuma yo kubona ko mu mijyi hari indwara nyinshi abantu barwara kubera kwirirwa mu kazi, mu ngo n’ahandi badakora siporo.
Ikibazo cyo kutaruhuka no kutaruhura ubwonko ukora sporo bikaba biri mu bitera umunaniro udashira (Stress), indwara z’ukudakora neza k’umubiri no kugira inyanda nyinshi mu mubiri, umubyibuho urenze urugero, kimwe n’izindi ngaruka mbi zo kutitabira gukora Siporo bigira ku buzima bw’umuntu.


text:
Rwanda | Kamonyi: Abahinzi 65 bahembewe kwita kuri Kawa za bo
Abahinzi ba kawa b’indashyikirwa, bo mu murenge wa Kayumbu ho mu karere ka Kamonyi, bashyikirijwe ibihembo. Uruganda rutunganya kawa rwo mu murenge wa Kayumbu rukaba rwabatangarije ko kwita kuri Kawa ya bo, byatumye baza ku mwanya wa 7 mu marushanwa ya kawa nziza ku rwego rw’igihugu.
Ibyo byabaye tariki 27/7/2012, ubwo abahinzi bahawe igihembo n’uruganda rwa Kayumbu rutunganya ikawa, bagera kuri 65. Bavuga ko iki gihembo kigiye kubatera imbaraga zo kurushaho gukorera neza kawa ya bo.
Twagirimana Martin, wabonye igihembo cya mbere cy’amafaranga y’u Rwanda ibihumbi 75, atangaza ko bagiye kurwanira ishyaka kawa yabo, bayitaho uko bikwiye.
Aragira ati”abagoronome b’umurenge n’abanyamabanga nshingwabikorwa bungirije mu tugari baradufasha bakatugira inama”. Ngo kugirango ikawa ibe nziza ni uko umuhinzi ayitaho, akayisasira, agakuramo ibisambo, yasaza akayisazura, akazitera imiti yica udusimba, ukamenya kuyisarura yeze kandi ukayijyana ku ruganda umaze gukuramo ibihuhwe.
Abo bahinzi ariko basaba NAEB (ikigo cy’igihugu gishinzwe guteza imbere umusaruro w’ibikomoka ku buhinzi byoherezwa mu mahanga), kuzajya kibagezaho umuti wica udukoko hakiri kare kuko hari igihe utinda bigatuma udukoko twangiriza ikawa ya bo.
Ngo baracyafite imbogamizi z’udusimba tuza muri kawa z’ibitumbwe tukazipfumura, ubwo zigahita ziba ibihuhwe; nk’uko Nkurikiyinka Joel abivuga.
Ku ruhande rwa NAEB, Dr Gatarayiha Celestin, asaba aba bahinzi kurushaho kwita ku ikawa ya bo kandi bakongera n’ubuso buhingwaho ikawa. Naho kubirebana n’inyongeramusaruro ubuyobozi bwa NAEB burateganya kwegereza inganda zitunganya ikawa inyongeramusaruro kugira ngo abahinzi bajye bazibonera hafi.
Mu nganda 189 zari zitabiriye amarushanwa ya kawa muri Cup of Exellence 2011, uruganda rwa Kayumbu rwaje ku mwanya wa karindwi. Mu rwego rwo gushimira abahinzi bakaba bahembye abagera kuri 65, uwa mbere yahembwe ibihumbi 75; mu gihe uwahembwe make, yahawe agera ku bihumbi 32 by’ amafaranga y’u Rwanda.
Shortlink:


text:
Kwikoraho kenshi mu isura, cyane cyane igice cy’ahari izuru ndetse n’ahahegereye, si byiza na buke kuko uramutse umennye uduheri cyangwa ukahakomeretsa uko ubonye kose bishobora kukumerera nabi hafi kuba byanaguhitana.
Akenshi abantu ntibakunda kuba bakwibuza kwikoraho mu isura. Akenshi baba bumva bakwiyemeza kwikuraho ikintu cyose gisa nk’aho kitaboneye babasha kwibonaho mu ndorerwamo. Ikibi rero akenshi kirimo ni uko abantu bihutira kumena utubyimba, n’uduheri tuba twaje mu isura, cyane cyane ahari izuru no hafi yaryo, kandi aho ni ahantu habi cyane hashobora gutera urupfu, nk’uko ubushakashatsi bubigaragaza.
Nk’uko byanditswe ku rubuga rwa Doctoroz.com, impamvu itera kuba bene aha hantu hashobora guteza ingorane zikomeye ni uko imitsi ihazana amaraso ihita ifatira ku mijyana iri mu gice cy’inyuma cy’umutwe aho n’ubwonko bufatiye.
Kuva muri iryo huriro ry’imitsi n ‘ubwonko, ni bugufi cyane bw’agace k’ubwonko kitwa sinus, kakira amaraso yose avuye muri urwo ruhurirane rw’imitsi. Kuba rero aka gace kagira ikibazo icyo aricyo cyose cy’ubwandu bishobora guteza ingorane zirimo; ibibzo byo kutabona neza, kugira paralyze, kurwara umutwe, ndetse n’urupfu. Uburyo rero udukoko two mubwoko bwa bagiteri, tubasha kugera muri kariya gace k’ubwonko, ahanini biterwa n’uburyo dufatamo amasura yacu.
Igitera izuru kuba ariryo rikwiye kurindwa
Izuru ni igice cy’ibanze cy’umubiri gihura n’ibishobora kwangiza umubiri biri mu kirere, kikaba kinafite ububasha bwo kubyirinda. Rero ntabwo bitangaje kuba haba ari naho haba ibyakwangiza umubiri byinshi byibera mu rurenda rwo mu mazuru.
Kenshi na kenshi rero, zaba za bagiteri ndetse n’imyanda yose iri mumwuka ntibibasha kurenga muzuru ngo bibe byagera ahandi mumubiri kuko izuru ari igice nanone gifite ubwirinzi buhanitse. Uburyo bigendamo, ni uko hari utwoya duto tuba tugaragiwe n’ibimyira turi mumazuru dufasha muguhagarika ibibi byose byabasha kwinjira mumazuru, tukabibuza kugera mu nzira y’ubuhumekero, ndetse no mu maraso.
Ni agace ko hafi y’izuru, mukanwa, iminwa, ndetse n’imitsi yo mu maso hacu, hamwe n’amaso niho hantu hashobora kuba inzira ya bugufi yo kugeza bagiteri kubwonko, bikaba byabasha kugirira nabi umuntu ndetse no kurwego rwo gupfa. Gukora uko ubonye rero muri ako gace, cyane cyane kuhakomeretsa, ni bibi cyane kuko bishobora guha urwaho za bagiteri, rwo kugendagenda uko zishakiye, zikaba zagera no kubwonko byoroshye.
Uburyo kiriya gice cy’isura cyangizwamo
Igihe cyose ushikuje urwoya rwo muzuru, kumunwa, ukipfumuza kimwe muri ibyo bice, cyangwa ukaba wamena agaheri, akabyimba, nabwo muri ibyo bice, bagiteri zishobora kwirundanyiriza mu bikomere n’udusebe duto tutagaragarira amaso, bityo bikaba byatuma habaho ikitwa infection cyangwa kwandura, kuko ibisebe byaba iby’ibikomere cyangwa iby’ahabazwe ku bushake kwa muganga, biba ariho hantu hakunda kwanduzwa cyane na za bagiteri. Umuti mwiza rero wo kurinda aka gace kagaragiye izuru, ukaba ari ukwirinda kugira icyo uhakoraho icyo aricyo cyose.
Ubu nibwo buryo bwiza bwo kurinda iki gicekigaragiye izuru, no kugifata neza:
• Guhanaguza neza igitambaro gisukuye kandi cyabugenewe, mumazuru yacu, kandi buri munsi.
• Guhanagura neza n’ubwitonzi mumazuru, kandi hakirindwa gukoresha inzara cyangwa ikindi kintu icyo aricyo cyose kitari igitambaro cyabugenewe.
• Kwirinda kumena cyangwa gushitura uduheri utubyimba, twaba twaje muri bene kiriya gice, ndetse ukanirinda gushitura no gupfura utwoya twaho uko ubonye.
• Kwivuza hakiri kare igikomere icyo aricyo cyose cyaje mu maso.
• Gukoresha ibikoresho byabugenewe byogosha, bigakata neza amoya, aho kuyapfura.
• Niba hari ukwipfumuza kugiye kubaho ugomba kubanza ukabitekerezaho bihagije.


text:
1.Kumva Ushaka Guhuza Igitsina.
Iki gihe kimara kuva ku minota mike kugera ku masaha runaka.Iki gihe kitwa Imirimo Mbanzirizagitsina.
Muri iki gihe:
-amaraso atangira kwirukira mu igituba
-rugongo itangira kubyimba
-igituba gitangira kuzana ububobere,kikanyerera
-amaraso atangira kwirukira mu mabere imoko zigakomera
-itera ry’umutima ritangira kwiyongera
-guhumeka bitangira kwihuta
2.Uburyohe Bwinshi
-1/3 cy’igituba ahagana ku mwinjiriro kiratumba cyane
-rugongo iba ifite uburyohe bwinshi
-umutima ukomeza gutera cyane,amaraso agakomeza kwiyongera mu gitsina,umugore agakomeza guhumeka cyane.
-inyama z’umubiri zikomeza kwikanda,inyama zirikanda zikiyegeranya mu maso,mu maguru no mu maboko.
-inyama zo mu igituba muri 1/3 cy’umwinjoiriro w’igituba zitangira kwikanda no kwiyegeranya vuba cyane.
-inyama muri nyababyeyi zirikanda zikiyegeranya
-umutima utera cyane,guhumeka bikiyongerera kimwe,amaraso akihuta.
-umubiri ubwawo urahinduka ukaba wazana urumeza ku mubiri wose.
Gusohora cyangwa kurangiza n’icyo gice kigufi muri byose,kibarirwa mu masegonda.Mu gihe cyo gusohora abagore barekura inkari zimeze nk’amazi zituruka mu muyoboro banyariramo.
Gusohora k’umugore bikunze kubaho iyo umugabo arimo kumucumita mu igituba cyangwa arimo kumukumukubita imboro kuri rugongo.
4.Gutuza
-rugongo n’imoko biragwa,biratuza bikarekeraho gukomera
-igituba kiratuza inyama zimbere ntizongere kwikanda no kwiyegeranya
-umutima,guhumeka,n’amaraso byongera gukora uko byari bisanzwe.
Iki gihe gikunze gutinda ku bagore kurusha ku bagabo.Ariko abagore bamwe bashobora kugaruka inyuma bakagaruka hahandi baryoherwa cyane bakongera bagasohora.


text:
Indirimbo ya Bahati Stiven afatanyije na King James bayise “ IRASHOBOYE ” iyi ndirimbo yumvikanamo ubuhanga bukomeye bw’amajwi haba ku mpande zombi . nkuko Bahati abyemeza nuko indirimbo zose agiye gukora zigomba kuba nziza kuruta izagaragaye kuri alubumu ya mbere . iyi ndirimbo yakozwe na Producer Bill Gates .
Umuhanzi Bahati Stiven n’umuhanzi usengera mw’itorero ry’Abadivantiste b’umunsi wa karindwi i Nyamirambo . uyu mugabo amaze gukora indirimbo nyinshi zakunzwe nka Hariho Imana ,…. Bahati Stiven asengana na bamwe mu bahanzi bazwi hano mu Rwanda nka Tonzi , King James , Knowless ,….
Tumubajije impamvu ari King James yahisemo gukorana nawe , yadusubije ko aruko ari inshuti kandi iyo ndirimbo batangiye kuyandika bari kumwe . bityo Bahati akemeza ko King James atamugoye kubera ubuvandimwe bafitanye .
Bahati Stiven yatangarije ibyishimo.com ko ari gutegura umuzingo ( album ) we wa kabiri agomba gushyira ku mugaragaro mu bihe biri imbere .
Tubibutse ko umuhanzi King James amaze gukora indirimbo ze kugiti cye 2 zihimbaza Imana kandi akaba yarakoranye indi ndirimbo yamenyekanye cyane na Bahati Alphonse bise Birasohoye .
KANDA HANO WUMVE INDIRIMBO ” IRASHOBOYE ” / free downlaod
Posted by RENE — HUBERT
461 total views, 1 views today
Niyo mpamu n’Imana imuha imigisha kandi koko ibintu byose King James ageraho yibuka kandi akagaragaza ko Imana iba yamufashije.
yoooh ni byiza disi nibakomereze aho kdi Imana ikomeze kubasha pe
ntiyabeshye koko
irashoboye nkuko babivuze nice song do like that


text:
FPR NTIYAFASHE IGIHUGU KUBW’AMAGAMBO, NTAN’UBWO IZAVANWAHO N’AMAGAMBO GUSA ATAGIRA IBIKORWA.
IRIBURIRO
1. Iyi nyandiko ndayigutuye Muvandimwe wanjye nkunda Bwana Déo Mushayidi wowe wabaye uwa mbere mu kwumva ko kwegera abanyarwanda ariyo nkingi nyakuri yo kubabohora.
2. Ndayigutuye Wowe Madame Ingabire Victoire wabonye ko u Rwanda rugeze iwa Ndabaga ugasiga ibyiza byose byari bigukikije harimo umuryango wawe n’imilimo yawe ukarusha ubutwari abagabo mwari mufatanije urugamba ukiyemeza gutangaho igitambo ubuzima bwawe ubuha igihugu cyawe.
3. Ndayigutuye bwana Bernard Ntaganda wabashije kwerekena ibyo utekereza kandi utari uyobewe ingaruka zari gukurikiraho.
4. Ndayigutuye Padiri Thomas Nahimana wowe wabashije kunyereka uburemere bw’ikibatsi kikugurumanamo ngasanga gihwanyije ubukana n’ikingurumanamo.
5. Ndayibatuye banyamuryango ba PDP IMANZI mutaciwe intege n’ifungwa ry’uwatubimburiye mugakomeza gutera ikirenge mu cye.
6. Ndayibatuye mwebwe mwese mutagoheka mushaka icyabohora abanyarwanda.
Banyarwanda banyarwandakazi munyotewe n’impinduramatwara mu Rwanda!
Hashize igihe kinini benshi muri mwe hamwe nanjye dukurikirana ibikorwa bya politiki bikorwa n’abanyarwanda batavuga rumwe n’ubutegetsi cyane cyane abakorera hanze y’igihugu kubw’umwihariko ku mugabane w’iburayi ndetse na Amerika tutibagiwe no muri RD Congo. Aha ndashaka kuvuga ibikorwa by’umutwe wa FDLR.
Iyo witegereje ibikorwa by’abanyamashyaka akorera hanze y’u Rwanda usanga ibyinshi ari ukwizengurukaho ntacyo bageraho gifatika uretse kwiyamamaza mu bitangazamakuru binyuranye nabyo bitagera kuri rubanda rwa giseseka mu Rwanda ari narwo rubangamiwe cyane n’igitugu cya buriya butegetsi.
Njye rero nsanga niba koko abanyamashyaka bacu bagamije guhirika buriya butegetsi bw’agatsiko ka Kagame hari ibyo bari bakwiye kumenya byabafasha kubigeraho.
Muri byinshi byadufasha kugera kuri iyo ntego ndifuza kubagezaho ibintu cumi na bitanu mbona ari ingenzi kurusha ibindi.
Ibyo bintu uko ari cumi na bitanu nkaba nabigabanyijemo ibice bitatu,buri gice kikaba kigizwe n’ibintu bitanu.
Ndibwira ko buri wese unyotewe n’impinduka abashije kubizirikana byamufasha kwiha ikerekezo cyo gufata ingamba zihamye. Ntabatindiye rero dore uko biteye:
I.IGICE CYA MBERE:
IBINTU BITANU BY’INGENZI BYATUMYE FPR IFATA UBUTEGETSI.
1.Inkunga y’igihugu cya Uganda
Leta ya Uganda yafashije ku buryo bugaragara umurayango wa FPR inkotanyi cyane cyane mu kuwuha ibikoresho bya gisirikari birimo abasirikari b’abanyarwanda bahoze ari aba NRA, intwaro,imyambaro ibimodoka bya gisirikari ndetse n’ibindi bikoresho binyuranya ibyo bikaba ari byo byawufashije kugaba igitero ku Rwanda ku ya mbere ukwakira mu mwaka wa 1990.
Ibyo ntibyaciriye aho nk’uko umunyamakuru FlorentiKampayana yakundaga kubivuga ahubwo igihugu cya Uganda cyari indiri y’inkotanyi kuko niho zari zifite ibindiro by’inyuma mbere na nyuma y’uko zifata igice kinini cy’u Rwanda zikubaka ibirindiro bihamye.
N’ubwo Ingabo z’inkotanyi zaje kubona ibirindiro ku butaka bw’u Rwanda ntizahise zicuka kuko zakomeje kujya zikorera amanama, ibitaramo ndetse na za fundrising (ikusanyamali) mu Bugande ku mugaragaro. Ibyo rero nibyo byazihaye ikizere gihagije cyo kuzegukana intsinzi ishingiye ku ntambara y’amasasu.
2.Kugira ingabo
Kugira Ingabo kwa FPR byatumye Habyarimana yemera gushyikirana n’Inkotanyi kandi bituma ahindura imvugo aho kubita abaganda yemera ko ari abanyarwanda. Muribuka ko yigeze kuvuga ko u Rwanda rwuzuye rumeze nk’ikirahure cy’amazi ku buryo wongeyeho igitonyanga yameneka yose.
Kugira ingabo kwa FPR byatumye yemera ko ari abanyarwanda ndetse yicara kumeza amwe n’inkotanyi i Arusha muri Tanzaniya ahava yemeye isaranganya n’igabana ry’ubutegetsi. Ibyo byose yabyemejwe n’urusaku rw’imbunda. Ndibuka ko inkotanyi zakundaga kwita imbunda akazina ka Rifle (umusifuzi) bishaka kuvuga ko ariko kazaca urubanza.
3. Ubumwe mu banyamuryango
FPR yakoresheje ubuhanga buhanitse mu rwego rwa sensibilisation ishyira imyumvire y’abanyamuryango bayo ku rugero rumwe, bakabona ibintu kimwe, ibubakamo ubuvandimwe burenze urugero, yunga abari bafitanye utubazo, ibatoza gusaranganya imitungo yabo bwite, utunze agafasha umukene, ndetse ibatoza no kurwananaho mu bundi buryo nko gushakira akazi abatagafite, gucumbikira abatagira icumbi maze bose bumva ibintu kimwe intero iba itabaro, udatabaye akagemura , uwo binaniye byose akitwa ikigwari kandi nawe bikamutera isoni akaba atahiga abasore bateranye.
4. Ukwitanga kurenze urugero
Abanyamuryango ba FPR bamaze gucengerwa n’amatwara y’umuryango bashyize imbere inyungu z’umuryango bazirutisha izabo bwite ku buryo bamwe mubatari barabashije kujya ku rugamba bataye imirimo yabo bwite bajya gukorera icyama nta mushahara: hari abajyaga kwikorera amasasu bayegereza urugamba, hari abajyaga hirya no hino mu bihugu bikikije u Rwanda gukora imirimo y’icyama nko gushaka abasore batabara, imisanzu ndetse no gukora ubukangurambaga. Ibyo byose babikoraga nta mafaranga ya mission bahawe nta n’ayo bateganya kuzahabwa. Bagendaga bacumbika mu banyamuryango kandi batabyinubira ahubwo wasangaga baterwa ishema n’icyo kizere bagiriwe.
Muri uku kwitanga birenze urugero ninaho FPR yakuye umutungo wo gukomeza urugamba idakomeje kurangamira inkunga ya Président MUSEVENI.
5. Ibyitso.
Ubwo Habyarimana yirirwaga avuga ko FPR yabashoyemo ibyitso ntiyabeshyaga kuko byari bihari. Mu Rwanda rwagati hari abakada ibihumbi bitanu bahawe amahugurwa ahagije; abo akaba aribo bakoraga ubukangurambaga mu baturage mu buryo bw’ibanga rikomeye ndetse bakanakusanya imisanzu nyuma bakayohereza mu biro bikuru by’icyama.
Hari ikindi gice cy’abanyapolitike n’abasirikari bari mu butegetsi bwa Habyarimana cyangwa bari muri opposition FPR yabashije kwiyegereza bemera gukorana nayo ndetse banayifasha gushegesha ubutegetsi bw’Ikinani kugeza ubwo kinanuye. Ngirango buri wese aribuka uruhare rwa MDR, PSD na PL mu gushyigikira FPR.
II. IGICE CYA KABIRI:
IBINTU BITANU BIDINDIZA OPOZISIYO NYARWANDA
1. Ubuhezanguni
Byaragaragaye kenshi ko abantu benshi bavuga ko bifuza ko ibintu bihinduka bakigoswe n’amarangamutima ashingiye ku bwoko ibyo bigatuma bahorana urwikekwe hagati yabo n’abo badasangiye ubwoko ndetse n’uturere. Iyo witegereje uburyo amashyaka avuka n’abayayoboka mu dutsiko bikwereka aho ibitekerezo byabo biba bishingiye ibyo bigahamwa n’ibyo bandika ku mbuga zinyuranye mu bitekerezo bitagira umurongo ufatika cyangwa se uhoraho.
Birumvikana ko abenshi babiterwa n’amateka mabi abanyarwanda baciyemo ariko ikibabaje ni uko buri wese yireba ku giti ke ntarebe na mugenzi we ko nawe yababaye. Umuhutu ati abatutsi baratwishe, ariko ntashake kubihera aho byatangiriye. Umututsi nawe ati badukoreye Génocide ariko ntiyemere ko yahorewe birenze urugero.
2. Kutagira ingabo.
Paul Kagame ni umuntu warezwe n’igisirikari ku buryo kimutemba mu ngingo kugeza ubu ntikiramutenguha kuko nicyo kimugize akagirwamana. Azi neza ko amagambo y’abasivire atahangana n’urusaku rwa AK47, yizeye inkunga y’Abanyamerika n’Abongereza kubera uturimo tuzamura ubukungu bwabo abakorera. Ibyo ari nabyo bituma amatwi ye ayavuniramo ibiti.
Mu gihe rero azi neza ko abavuga bavugira kure kandi amajwi yabo ntarenge umutaru nta na rimwe yabaha agaciro ngo yemere gushyikirana nabo cyangwa se ngo adohore igitugu akandamishije Abanyarwanda.
3. Umwiryane no guhuzagurika.
Amashyaka menshi ya opposition arangwa n’umwiryanye n’urwikekwe bidafite ishingiro. Ujya kwumva ngo ishyaka runaka ryacitsemo ibice bibiri kubera hari abumva ibintu mu buryo ubu n’ubu abandi bakabyumva muri ubu. Wajya kumva ngo ba runaka bakorana n’inkotanyi kandi wenda atari byo ahubwo ari uko imyumvire yabo itajyanye.
Amashyaka menshi n’abayagize usanga aterekana neza umurongo wa politike uhamye yihaye ku buryo ibyo bidaha ikizere abanyarwanda ngo bayashyigikire kubera gutinya ingaruka yabakururira.
Nibutse ko umwiryane utagarukira mu mashyaka imbere gusa ahubwo usanga n’amashyaka ubwayo ashinjana ibintu bidafututse bamwe bita abandi ngo ni za baringa.
Ishingwa ry’amashyaka mashyashya rya buri munsi naryo rigaragaza uguhuzagurika kw’abanyepolitike ba opposition kuko baba batazirikanye rya jambo rivuga ngo Divide and Rule (ryanisha utegeke). Ibi rero (ryanisha utegeke) ubundi ni umurimo wagombye gukorwa na Kagame ariko ntibyirirwa bimugora kuko opposition iba yabimukoreye.
4. Ukwikunda.
Abanyapolitiki benshi barangwa no kwikunda ku buryo bahisemo kuvugira kure y’abo bavugira ibi nabyita ko bafite politiki yo gushora abaturage ngo batege imitwe Kagame ayimene bo bigaramiye mu bususuruke i Burayi bityo babone uko bandika za Déclarations zitarenga umutaru. Politiki nk’iyo ubona ari imitwe cyangwa umurengwe wo gutunga za mudasobwa mu nzu noneho umuntu yabura icyo akora akajya kuyikiniraho ashyushya imitwe y’abantu yandika ko iminsi ya Kagame ibaze nyamara ntacyo yerekana kiyigabanya.
5. Ubukene.
Amashyaka menshi nako hafi yayose nta mutungo agira kandi nta n’ubwo ashyiraho umwete wo gushaka uburyo uwo mutungo waboneka. Iyo uganiriye na bamwe muri bo bakubwira ko batahwemye kubivuga ko umutungo ukenewe ariko abantu ntibabyitabire.
Aba rero ntibamenya aho bipfira kuko nabo ubwabo bataragera ku rwego rwo kwitangira ibyo bemera. Bibwira ko kubivuga gusa bihagije ntibibuke ko hagomba n’ibikorwa.
III.IGICE CYA GATATU:
IBINTU BITANU BYAHIRIKA FPR MUGIHE KITARAMBIRANYE.
1. Kugira ubumwe muri opposition
Igihe cyose abanyapolitiki bacu batazumva ko gukorera hamwe ari ngombwa ntibazabasha guhirika ingoma y’igitugu (baca umugani ngo abahigi benshi bayobya uburari).
Nibadashyira hamwe ntibizorohera abanyarwanda kubashyigikira kuko babura uwo bahitamo n’uwo bareka.
Kwirirwa bacuranwa abayoboke nibyo bituma abanyarwanda babatakariza ikizere kuko usanga abenshi muri bo ari abahanga mu kuvuga ariko mu ngiro akaba ari zero.
Umunsi abanyepolitiki bacu babashije kuba intangarugero mu guhuriza hamwe imbaraga zabo bizatanga ikizere ko bashobora no kubanisha abanyarwanda. Nibitaba ibyo bazajya biruka amahanga ngo barasobanura imigabo n’imigambi bahave bacyuye umunyu.
2. Gushinga umutwe w’ingabo uhamye.
Dukurikije imiterere y’ubutegetsi bw’u Rwanda ndetse n’imyumvire y’inkotanyi n’abambari babo biragaragara ko nta mishyikirano ishoboka hatabayeho urusaku rw’imbunda kubera impamvu zikurikira :
(1)Ubu amahanga yirirwa avuga imyato Inkotanyi ko ari abadahigwa ku rugamba bigatuma nazo zicinya icyara ko ntawazitsimbura.
(2)Amahanga azishyigikiye ntashobora kugira icyo amarira opposition mu gihe abona ko nayo idashinga kubera ibigambo byinshi naho ibikorwa ari zero.
(3)Nta kindi kintu cyaha ikizere abanyarwanda cyavanaho iriya ngoma uretse kumva ko hari ingabo zihagazeho zishobora guhangana n’inkotanyi.
(4)Gushinga umutwe w’ingabo nicyo kintu cyonyine cyatuma amahanga ashyigikiye Kagame yemera ko opposition iriho kandi ko ibiganiro ari ngombwa.
(5)Kugira ingabo nicyo kintu cyonyine cyatuma abanyarwanda benshi barushaho kugirira ikizere opposition nyarwanda bigatuma bayishyigikira ndetse bakanayitera n’inkunga bayiha imisanzu.
3.Gushinga ikigega cy’umutungo
Umutungo ni ngombwa ku rugamba urwo arirwo rwose.
Opposition nyarwanda ntishobora guhangana n’ubutegetsi bwa Kagame bufite umutungo utagira ingano naho yo nta kantu na gato yibitseho ni ngombwa rero ko amashyaka ya opposition yiyegeranya akiga gukorera hamwe adatatanya imbaraga zayo noneho agashyiraho ikigega cy’umutungo kigamije kubohora u Rwanda.
Icyo kigega nicyo cyajya cyakira imisanzu y’abanyarwanda n’iy’abandi baterankunga.
Igice kimwe cy’Amafaranga yaboneka cyakora imirimo ya buri munsi ijyanye n’urugamba, ikindi gice kigakora mu ishoramari kugirango akomeze kubyara umusaruro hateganijwe ko hari igihe urugamba rwaba rurerure bityo abatanga imisanzu bakaba barambirwa bikabaviramo gucika intege.
4. Gushaka igihugu cyashyigikira opposition nyarwanda
Mu rugamba urwo arirwo rwose ni ngombwa kugira igihugu byibura kimwe gihana imbibi n’icyanyu cyemera kubatera inkunga igaragara kugira ngo mubashe gukora ibikorwa byanyu nta nkomyi.
Ibyo bitanga ikizere ku bantu bari mu gihugu rwagati babashyigikiye kuko baba bumva mubari hafi kandi umunsi uwo ariwo wose mwabasha kubageraho.
Ibyo kandi byorohera n’abantu banyu bakorera mu gihugu imbere kubageraho bazanye inkunga n’amaraporo ndetse n’abakorerabushake bakabageraho ku buryo bworoshye. Niyo bibaye ngombwa ko mugaba ibitero mubitera muturuka hafi, bityo mwashaka gusubira inyuma (repli tactique / withdraw) ntibibagore.
Ariko muri iki gihe hakurikijwe umwuka uri mu karere biragoye kubona igihugu cyakwiyemeza kubaha ibirindiro kuko usanga ibihugu strategique nka Uganda, u Burundi ndetse na RD Congo usanga bifitanye ubumwe bukomeye n’u Rwanda ku buryo niyo byakwemera kuguha ibirindiro bishobora guca inyuma akaba aribyo bikugambanira. Tanzania nayo kubera kwanga amahane ntibyoroshye cyane kukwemerera kuguha ibirindiro dore ko no gutera wambutse umugezi w’akagera usumana ubukana bwinshi bitoroshye.
Ibyo ariko ntawe byaca intege abantu baganira n’ibyo bihugu haba hari imbogamizi hari ubundi buryo butari munsi ya bune bufatika (efficace) ariko akaba atari byiza kubushyira ahagaragara kuko bwahumura umwanzi bigatuma ahahanga ijisho.
5. Kugira ibyitso mu butegetsi.
Kuva isi yaremwa nta muntu urakuraho ubutegetsi adafitemo ibyitso bimushyigikiye ari nabyo bimukorera imirimo y’ubutasi munda y’ingoma. Niyo mpamvu na opposition nayo igomba gukora uko ishoboye igashaka ibyitso mu butegetsi, mu gisirikari ndetse no mu gipolisi. Ibyo kandi ntibigoye kuberako uretse ubwoba bwibasiye abanyarwanda ndibwira ko abifuza ko ibintu bihinduka mu Rwanda aribo benshi.
Kugira ngo ariko abantu bari mu butegetsi bemere gukorana na opposition ni uko nayo yabanza ikagaragaza ko ishinga atari amagambo gusa aha ndashaka kuvuga nko gutangiza bya bikorwa navuze haruguru. Ariko cyane cyane itangiriye ku gikorwa kijyanye no kugarura ubumwe nyakuri mu bantu barwanya ubutegetsi. Kuko abantu barangwa n’umwiryane ntibashobora guhumuriza abandi.
UMWANZURO.
Banyarwanda banyarwandakazi,
Uyu ni umisanzu wanjye, umwe muri myinshi nteganya guha igihugu cyanjye nk’uko ntahwemye kwitanga uko nshoboye uhereye ku rugamba rwa mbere nagiyeho rw’inkotanyi ngatabaruka ntageze ku ntego nari narabeshywe kimwe n’abandi benshi tubyumva kimwe baba bakibeshya FPR ko bayirimo nyamara umutimanama wabo uri ahandi, baba barafashe indi nzira yo kugaragaza aho bahagaze hatandukanye na FPR. Ndizeza igihugu cyanjye ko nzakitangira uko nshoboye ndetse ko niteguye no kugiha amaraso aho kugirango imbwa zizayanywere ubusa.
Numva mu gihe igihugu cyanjye kitarabohoka aho nabonera amahoro ari mu mva cyangwa muri gereza.
Ndasaba umuntu wese wumva ibintu kimwe na njye ko yabimbwira ndetse tukanajya n’inama y’uko twafatanya kugirango igihugu cyacu kibohoke.
Ndambiwe gukorera politiki kure y’u Rwanda, ndambiwe gukorera politiki munyandiko nta bikorwa.
Wifuza kunyandikira ugira ibyo unyungura cyangwa ushyigikira ibi bitekerezo, adresse yanjye ni:
abdallah.akishuli@yahoo.com
Telefone : 00262639030023
Cyangwa ukansanga kuri Facebook: Abdallah Akishuli


text:
Mu gihe Abanyarwanda bizihiza umunsi wo gukunda igihugu ukaba n’impurirane y’iyizihizwa ry’isabukuri y’imyaka 22 ishize ingabo zari iza FPR Inkotanyi zitangiye urugamba rwo kubohora u Rwanda, twifuje kubagezaho amwe mu matariki y’ingenzi yaranze uru rugamba kuva ku itariki ya Mbere Ukwakira, urugamba rutangira, kugeza ku ya 19 Nyakanga 1994, ubwo hahagarikwaga Jenoside yakorerwaga Abatutsi ku mugaragaro. Twifashishije Ikinyamakuru Rwanda Dispatch mu nimero yacyo ya 48 yo muri Nyakanga 2012.
Mu mwaka wa 1990:
Tariki ya 1 Ukwakira, umupaka wa Kagitumba wagabweho igitero.
Cyabaye ikimenyetso cy’itangira ry’urugamba rwamaze imyaka ine nyuma y’uko abari bagize umuryango FPR Inkotanyi biyemeje kubohora igihugu hifashishijwe inzira y’intambara.
APR, ishami rya gisirikare rya FPR, ku ikubitiro ryari riyobowe na Gen. Maj Fred Gisa Rwigema, gusa ubutegetsi bwa Habyarimana bubifashijwemo n’abacancuro, bwabashije gukoma mu nkokora APR .
Mu gihe kingana n’iminsi 14 ya mbere y’urugamba, bamwe mu bayobozi bakuru ba APR barishwe bitera icyuho gikomeye mu buyobozi, ndetse na morali ijya hasi bikomeye mu basirikare hafi ya bose bari basigaye.
Perezida Paul Kagame muri icyo gihe wari Major yahise ajya ku buyobozi, azana uburyo bushya bw’imirwanire n’izindi mpinduka nyinshi.
Tariki ya 2 Ukwakira: Hatabarutse uwari Umugaba Mukuru w’Ingabo z’Inkotanyi Gen. Maj Gisa Fred Rwigema, arasiwe i Nyabwishongwezi .
Ku ya 4 Ukwakira: Ingabo z’Abafaransa 300 zaje kurinda abaturage babo babaga mu Rwanda ndetse n’ingabo za RPA batayo ya 9 zafashe Umujyi wa Nyagatare.
Mu ijoro ryo ku itariki ya 4 bucya ari ku ya 5 Ukwakira, Guverinoma ya Habyarimana yacuze ikinyoma ivuga ko Inkontanyi zateye Umujyi wa Kigali ibigira urwitwazo ubwo yafungaga Abatutsi basaga ibihumbi 10, n’abandi b’abanyapolitiki benshi.
Ku ya 5 Ukwakira: Abasirikare 535 b’Ababiligi n’abo muri Zaire baje gufasha ingabo za Habyarimana.
Ku itariki ya 6 ni ya 7: Ingabo za RPA batayo ya 4 zafashe Gabiro.
Ku ya 8 Ukwakira: Nyuma y’isibaniro na RPA i Kagitumba, ingabo za FAR zishe Abahima 1,000 bo mu Mutara bo mu bwoko bw’Abatutsi.
Ku itariki ya 11 kugera 13 Ukwakira: Babaye ubwicanyi bwahitanye Abatutsi bagera kuri 400 muri Komini Kibilira.
Ku itariki 23 Ukwakira: Urupfu rwa Major Bunyenyezi na Major Bayingana, ubwo bagwaga mu mutego w’umwanzi i Ryabega.
Tariki ya 13 Ugushyingo: Habyarimana yemereye amashyaka atavuga rumwe n’ubutegetsi gukora, ndetse anavuga ko ubwoko bugomba gukurwa mu ndangamuntu n’ubwo bitigeze bikorwa.
Ku ya 6 Ukuboza: Ikinyamakuru Kangura cyashyize ahagaragara amategeko 10 y’Abahutu, umunani muri yo yashishikarizaga Abahutu kutagirira Umututsi imbabazi.
Mu mwaka wa 1991
Tariki ya 3 Mutarama: APR-Inkontanyi yahinduye isura y’imirwano igaba igitero gikomeye mu duce twa Gatuna na Kaniga mu rwego rwo kwima inzira ibikoresho by’ingabo za Leta.
Ku ya 7 Mutarama: Abanyarwanda batari bake bakatiwe igihano cy’urupfu bitwa ibyiso by’Inkontanyi.
Ku ya 23 Mutarama: APR yafashe Umujyi wa Ruhengeri ifungura n’infungwa.
Mu mpera za Mutarama kugera ntango za Werurwe: Hishwe Abagogwe bo mu bwoko bw’Abatutsi bari hagati ya 500 na 1,000.
Mu mwaka wa 1992
Muri Werurwe: Habaye iremwa ku mugaragaro ry’umutwe w’Abahutu b’abahezanguni wiswe CDR n’iyicwa ry’Abatutsi bagera kuri 300 mu Bugesera.
Muri Gicurasi: Igitero gikomeye cya RPA cyafashe amakomini amwe n’amwe, cyatumye abaturage basaga ibihumbi 350 bava mu byabo.
Muri Kanama: Abatutsi benshi barishwe ku Kibuye.
Mu Gushyingo: Leon Mugesera yavuze ijambo ku Kabaya aho yakanguriraga Abahutu gutsemba Abatutsi, avuga ko bazasubizwa aho yavugaga ko bakomoka muri Ethiopia banyujijwe iya Nyabarongo.
Mu mwaka wa 1993
Ku itariki ya 8 Gashyantare: RPA yigaruriye agace kanini k’igihugu iza no gusubira inyuma, mu rwego rwo kumvisha amahanga ko Abatutsi bakomeje kwicwa urubozo.
Ku itariki ya 8 Werurwe: Ni bwo hasohotse Raporo Mpuzamanga yerekanaga uruhare rw’ibiro bya Perezida wa Repubulika y’u Rwanda, ku bwicanyi bwakorewe Abagogwe muri Perefegitura za Gisenyi na Ruhengeri.
Ku itariki ya 7 Mata: Guverinoma yakiriye iyo raporo, inahakana byimazeyo ibyari biyikubiyemo.
Kanama: Hatangiye kumvikana ibiganiro byo kwangisha abandi Banyarwanda kurwanya Abatutsi binyuze kuri Radio RTLM.
Tariki ya 4 Kanama: mu gihe RPA na Guverinoma y’u Rwanda byasabwaga kubahiriza imyanzuro yari ikubiye mu masezerano ya Arusha,Guverinoma yo yakomeje gutoza imitwe yakoze Jenoside irimo Interahamwe, Impuzamigambi ndetse n’abandi bambari bagombaga gukora ubwicanyi.
Tariki ya 28 Ukuboza: Batayo ya gatatu y’ingabo za RPA zageze i Kigali muri CND, hari mu rwego rwo gushinga Guverinoma y’inzibacyuho yari yaremejwe n’amasezerano ya Arusha.
Mu mwaka wa 1994
Tariki ya 6 Mata: I Dar-es-Salaam habereye Inama y’Akarere, ndetse ni na bwo indege yari itwaye Perezida Habyarimana yahise ihanurwa saa mbiri n’igice z’ijoro (8h30’), ubwo yagarukaga i Kigali igiye kugera ku Kibuga cy’indege cy’i Kanombe.
Ku ya 7 Mata: Habaye iyicwa rya Minisitiri w’Intebe Uwilingiyimana Agathe n’ingabo 10 z’Ababilibi zamurindaga, hishwe kandi n’abaminisitiri batandukanye n’abandi bo ku ruhande rutavugaga rumwe n’ubutegetsi bwariho. Ubwo Jenoside yahise itangira i Butare, Gitarama na Murambi ya Byumba.
Ku ya 8 Mata: Ingabo za RPA zafashe umugambi wo gutera Kigali, ndetse no guhagarika Jenoside mu maguru mashya.
Tariki ya 14 Mata: U Bubiligi bwategetse hutihuti ingabo zabwo kuva mu Rwanda no mu ngabo za Loni ku buryo kugeza ku ya 20 uwanyuma yari amaze kuva mu Rwanda.
Ku itariki ya 18 Mata: RPA yarashe RTLM ku bw’ikwirakwiza y’umwuka mubi w’urwango mu Banyarwanda.
Ku ya 19 Mata: I Butare aho Perezida Sindikubwabo avuka yatanze imbwirwaruhame ishishikariza abaturage guhaguruka no kwica Abatutsi, bidatsinze umuntu utari ushyigikiye uwo mugambi na we yahise atangira guhigwa bukware ndetse akanicwa.
Ku 21 Mata: RPA yabohoye Byumba.
Ku itariki ya 21 na 22 Mata: Akanama ka Loni Gashinzwe Umutekano mu mwanzuro wa 1912, kategetse ingabo zayo kuva mu Rwanda hagasigara 270 gusa.
Ku itariki ya 30 Mata: RPA yagenzuraga umupaka wa Rusumo uherereye ku mupaka wa Tanzania.
Ku itariki ya 16 Gicurasi: RPA yafunze umuhanda Gitarama-Kigali.
Ku ya 22 Gicurasi: RPA yafashe ikibuga cy’indege mpuzamahanga cy’i Kigali n’ikigo cya gisirikare cy’i Kanombe.
Ku itariki ya 29 Gicurasi: RPA yafashe Umujyi wa Nyanza.
Ku ya 2 Kamena: RPA yabohoye Kabgayi.
Ku itariki ya 13 Kamena: RPA yafashe Umujyi wa Gitarama aho Guverinoma y’inzibacyuho yakoreraga, ariko ko yo yari yerekeje ku Gisenyi ku itariki ya 10 Kamena.
Ku ya 21 Kamena: Ku mwanzuro wa Loni wa 929, Ingabo za mbere z’Abafaransa zageze ku mipaka y’u Rwanda na Zaire mu rwego rwa “Operation Turquoise”.
Ku itariki ya 28: I Genève, Loni yashize ahagaragara raporo yemeza ko mu Rwanda harimo kuba Jenoside ikorerwa Abatutsi.
Tariki ya 4 Nyakanga: RPA yabohoye Umujyi wa Kigali nyuma yo kubohora Butare ku ya 3. Guverinoma yari iriho yahise yerekeza mu buhungiro muri Zaire.
Ku ya 14 Nyakanga: RPA yabohoye Umujyi wa Ruhengeri.
Ku ya 17 Nyakanga: RPA yabohoye Umujyi wa Gisenyi.
Ku itariki ya 19 Nyakanga: Ni bwo hashinzwe Guverinoma y’Ubumwe bw’Abanyarwanda n’ihagarikwa ku mugaragaro rya Jenoside.
Kuri izo tariki urusaku rw’amasasu rwarahagaze mu mujyi wa Kigali, iki kiba ikimenyetso cyo guhagarikwa kwa Jenoside yarimo ikorerwa Abatutsi, aho ingabo za RPA zabashije guhashya iza FAR n’Interahamwe, benshi muri aba bahungira muri Zaire.


text:
Abana bagera kuri 91 bari bafite ikibazo cy’imirire mibi, barakize neza binyuze mu bufatanye hagati y’inzego z’ubuyobozi n’iz’ubuzima mu guhashya iki kibazo. Uretse gahunda zindi zisanzwe zikoreshwa zo kurwanya imirire mibi, gahunda yo kubyara abana muri batisimu ni imwe mu zafashije cyane mu gutuma iki kibazo gikemuka.
Nk’uko Dusenge Pierre ushinzwe ubuzima mu karere ka Nyabihu abivuga,nyuma yo kurwanya bivuye inyuma ikibazo cy’imirire mibi ku bana,basaba imiryango yose kubaka uturima tw’igikoni,gukamirana aho bishoboka no kwimenyereza kunywa amata aho kuyagurisha,kwitabira gahunda y’agakono k’umwana n’igikoni cy’umudugudu n’ibindi,kuri ubu abana 91 bari bafite barakize bose.
Uretse gahunda zisanzwe n’ubundi zo kurwanya imirire mibi zakurikijwe kandi zigasuzumwa neza mu midugudu no mu ngo,hari na gahunda idasanzwe yakozwe,aho abayobozi n’abandi bifite bagiye babyara muri batisimu abana bari bafite ikibazo cy’imirire mibi.
Ibi byatumye aba bana barushaho kwitabwaho, kuko uwabaga yabyaye umwana muri batisimu yamusuraga,akitanga mu bushobozi bwe akamugenera ibimukwiriye uko ashoboye, byatuma abona indyo yuzuye,akanagira inama ababyeyi b’umwana z’uko umwana yakwitabwaho uko bikwiye. Binyuze muri iyi gahunda,abana bose uko ari 91 bakaba barakize neza.
Nyuma yo gukira kwabo, kuri ubu hakaba harakozwe gahunda yo gusubira inyuma mu miryango itandukanye mu karere ka Nyabihu, kureba niba hari abandi baba bashya baba bafite ikibazo cy’imirire mibi ngo nabo bitabweho by’ubwihariko bityo ikibazo cy’imirire mibi kizacike burundu.
Mu isuzuma ryakozwe abana 262 bashya babonetseho iki kibazo mu buryo budakabije ariko 15 bo basanga bafite ikibazo cy’imirire mibi ikabije.Dusenge Pierre avuga ko harimo gukorwa ibishoboka byose ngo aba bana bitabweho by’umwihariko kugira ngo bose bazakire neza bagire ubuzima bwiza buzira indwara ziterwa n’imirire mibi.
Yaba inzego z’ubuvuzi,yaba mu midugudu,yaba mu ngo,hose bashishikarizwa kwita by’umwihariko ku bana bafite iki kibazo,bakitwabwaho kandi bagakira burundu.
Inkwavu zororerwa muri utu tuzu tw’inkwavu mubona ku kigo nderabuzima cya Birembo zifasha mu gutegura indyo yuzuye mu rwego rwo kurwanya imirire mibi kandi n’ifumbire zitanga ifasha mu gufumbira uturima tw’igikoni
Ubwo twageraga ku kigo nderabuzima cya Birembo mu murenge wa Rambura,umwe mu baforomo bahakora yadutangarije ko abana bafite iki kibazo bitabwaho by’umwihariko kandi bafite umukozi ubishinzwe.
Kuri icyo kigo twahasanze akazu k’inkwavu,aho umuforomo twaganiriye yadutangarije ko zifasha mu gufumbira uturima tw’igikoni duhari ngo haboneke imboga nziza,zimwe mubyo bifashisha bategura indyo yuzuye ngo barwanye imirire mibi ku ku bana babonye yagaragayeho kuri icyo kigo nderabuzima.
Yongeyeho ko inkwavu boroye nazo zikoreshwa mu gufasha abo bana mu mirire yabo,aho umwana ufite icyo kibazo umubyeyi we yoroherezwa kuba yabona inyama z’izo nkwavu,akazifashisha mu gutegura indyo yuzuye akagaburira neza umwana we.
Uretse uyu muforomo waganiriye na Kigalitoday ,twashatse no kumenya uko mu nzego z’ibanze bita kuri iki kibazo cyo kurwanya imirire mibi. Shema Aimable,umwe mu bayobozi b’imidugudu yadutangarije ko ku bufatanye n’abajyanama b’ubuzima.
Avuga ko bakora uko bashoboye kose ngo bashishikarize abaturage kwitabira gahunda zo kurwanya imirire mibi,zirimo kugira akarima k’igikoni,kwitabira gahunda y’agakono k’umwana,kumenya gutegura indyo yuzuye n’ibindi. Uretse abajyanama b’ubuzima n’ikigo nderabuzima akaba avuga ko kibibafashamo.
Gukurikirana ubuzima bw’umwana akiri muto,bukitabwaho uko bishoboka kose nibyo bituma abasha gukura neza,agakuza ubwenge,igihagararo n’ibitekerezo. Ibi bigatuma abasha kugira ubuzima bwiza kandi akazagirira akamaro umuryango we n’igihugu. Iyi akaba ariyo mpamvu buri mubyeyi asabwa kwita ku mwana we uko bikwiye.


text:
Abatuye mu Karere ka Nyabihu barakangurirwa kwitabira gahunda zose ziteganijwe mu minsi y’icyunamo zirimo n’ibiganiro n’imyirwarire myiza, mu rwego rwo kugira ngo icyunamo kizagende neza, ndetse kandi abafite utubari basabwe kuzajya bafungura saa kumi n’imwe bagafunga saa moya z’umugoroba.
Juru Anastase uhagarariye Ibuka mu Karere ka Nyabihu mu nama yo gutegura gahunda yo kwibuka ku nshuro ya 19 Jenoside yakorewe Abatutsi, yasabye urubyiruko kuzitabira iyi gahunda ahanini yitabirwa n’abantu bakuze.
Abatuye muri aka Karere, banasabwe kuzegera bagenzi babo barokotse Jenoside, bakabahumuriza bakabereka ko batari bonyine, bakababa iruhande, bakabaha ubufasha mu bihe bikomeye byo Kwibuka.
Mu bindi bikorwa, utubari tugomba kuzajya dufungurwa saa kumi n’imwe nyuma y’ibiganiro, duhite dufungwa sa moya z’umugoroba.
Mu murenge wa Jenda niho icyunamo kizatangirira ku rwego rw’Akarere, gisorezwe mu Murenge wa Mukamira ahubatswe urwibutso rw’abazize Jenoside yakorewe Abatutsi.


text:
Bamwe mu bayobozi bakuru b’igihugu barimo na Minisitiri w’intebe Dr Pierre Damien Habumuremyi bishimiye ko ikiyaga cya Karago cyasubiye ku murongo,kinasubirana amazi cyahoranye
Ikiyaga cya Karago,giherereye mu karere ka Nyabihu mu murenge wa Karago. Mu myaka ishize iki kiyaga kikaba cyarangijwe cyane n’isuri yatewe ahanini n’iyangirika ry’imisozi y’ahahoze ishyamba rya Gishwati. Iyi misozi y’ahahoze ishyamba rya Gishwati yatemweho ibiti ku buryo bukabije,isigara isa n’iyambaye ubusa ku buryo bworoheye cyane isuri kujya imanura ubutaka kuri iyo misozi,igaca inkangu ,zigahitana abantu,amatungo n’ibintu.
Iyo suri yamanukaga kuri iyo misozi ,niyo yirohaga mu mugezi wa Nyamukongoro wisuka mu kiyaga cya Karago bityo iyo suri ikiroha no mu kiyaga inyuze muri Nyamukongoro,ibyo bikaba byaratumye cyangirika ku buryo igice kimwe kingana na ha 10 z’ubuso bwa Karago cyari cyarakamye nk’uko Karambizi Benjamin ushinzwe ibidukikije mu karere ka Nyabihu yabidutangarije.
Imirimo myinshi yarakozwe mu rwego rwo kubungabunga ikiyaga cya Karago,umugezi wa Nyamukongoro n’imisozi yamanukagaho isuri yacyangizaga
Inzego zitandukanye zarahagurutse mu rwego rwo gukemura ikibazo cya Karago ndetse n’imisozi y’ahahoze ishyamba rya Gishwati n’umugezi wa Nyamukongoro byari nyirabayazana w’iyangirika ryacyo,aha bateraga ibiti ku misozi y’ahahoze Gishwati hirindwa isuri harengerwa n’ibidukikije
Nk’uko Karambizi Benjamin yabidutangarije,imirimo myinshi yarakozwe mu rwego rwo kubungabunga ikiyaga cya Karago nk’umutungo kamere, hanakemurwa ahanini nyirabayanaza y’iki kibazo.
Bimwe mu by’ibanze byakozwe n’inzego z’akarere ndetse n’iz’igihugu mu kubungabunga ikiyaga cya karago,hakaba harimo kurwanya isuri no gutera ibiti. Hakaba hararwanijwe isuri ku misozi ya Rubare na Cyamabuye yo mu murenge wa Karago iterwaho ibiti. Iyi misozi ikaba yarateweho ibiti kuri ha 55, hanacukurwa imiringoti kuri iyo misozi yavagaho isuri nyinshi. Ikindi kandi ngo hakaba hazabungabungwa zigera kuri 800 ku misozi ikunze kumanukaho isuri yangiza ikiyaga kugira ngo amazi yacyo azase neza.
Habungabunzwe kandi inkengero z’umugezi wa Nyamukongoro wiroha mu kiyaga cya Karago hakaba harasinzwe 10m ku nkengero zawo ku burebure bwa km 8, uhereye aho Nyamukongoro itandukanye ku isoko,ukageza ahagana aho yisukira mu kiyaga cya Karago . Iki gikorwa kikaba cyarakozwe ku nkunga y’ikigo cy’igihugu gishinzwe kwita ku bidukikije REMA.
Ku nkunga ya Minisiteri y’umutungo kamere MINIRENA hakaba harubatswe urugomero rutangira amazi ya Karago yavagamo akangiriza abaturage. Aha igikorwa cyari kigikorwa
Mu rwego rwo kubungabunga ikiyaga cya Karago ku buryo burambye,Minisiteri y’umutungo kamere yubatse urugomero “barrage” yo gutangira amazi yasohokaga mu kiyaga cya Karago akangiza. Ubusanzwe Karago ikaba yari ifite metero zigera kuri 2 z’ubujyakuzimu, MINIRENA ikaba yarubatse urugomero rugera kuri m 4 bikaba byarongereye karago uburebure aho yageze ku bujyakuzimu bugera kuri m 6.
Kubera imirimo itandukanye yakozwe,ikiyaga cya Karago cyasubiranye amazi cyahoranye ariko hari ibindi bigomba gukorwa
Ikiyaga cya karago cyasubiranye amazi cyahoranye kubera byinshi byakozwe ariko hari n’ibindi bibazo bigihari
Kubera imirimo itandukanye yakozwe ku kiyaga cya Karago,ubu iki kiyaga cyasubiranye amazi cyahoranye ku buryo bushimishije. Ibi bikaba byarashimishije Minisitiri w’intebe Dr Pierre Damien Habumuremyi ,ubwo yagisuraga kuri uyu wa 14/09/2012. Yasabye ko cyarushaho kubungwabungwa no kwitabwaho, ubundi kikabyazwa umusaruro nko kugiteramo amafi n’ibindi.
Nyamara kandi kubera iki kiyaga cyuzuye kikibasira n’amazu y’ikigo cya Gisirikare cya Mukamira,Minisitiri w’intebe yasabye Minisiteri bireba kuzabiganiraho zigakemura iki kibazo ku buryo hazashakishwa uburyo bwo gukemura iki kibazo cy’amazu yangijwe n’iki kiyaga.
Iki kiyaga kandi kiracyarimo ibyatsi bitandukanye byacyangiza,bisabwa ko hazakorwa ibishoboka byose ngo bikumirwe ndetse kinagirirwe isuku. Ibyo bizatuma ubwo cyasubiranye amazi cyahoranye kitarakama kizanasubirana isura nziza y’amazi meza cyahoranye.


text:
Urutare rumanukaho amazi rwa Ndaba, ruri ku muhanda Muhanga– Karongi rukaba ruri ku birometero makumyabiri (20 km), uvuye mu Mujyi wa Karongi uza i Muhanga, bavuga ko ngo rwitiriwe umugabo Ndaba wazize gukunda ubuki.
Abaturage baturiye urwo rutare barimo n’abajya bacurangira abakerarugendo bahatemberera baje kureba ubwiza nyaburanga bwarwo, batangarije ikinyamkuru Izuba Rirashe ku wa 02 Nzeli 2012, urwo rutare rwa metero ijana (100m) z’ubujyakuzimu rufitanye isano n’izina ry’umugabo witwaga Ndaba.
Umusaza Sekamana ukeka ko yaba afite imyaka 84 yavuze ko Ndaba ari izina ry’umuntu ryitiriwe urwo rutare ubwo uwo mugabo yajyanaga n’abagenzi be guhakura ubuki bwabaga mu mwobo wari mu cyeragati cy’urwo rutare, maze mbere yo guhakura ubwo buki bamuzirika umugozi muremure mu nda baramumanura bawufashe ageze aho ubuki bwari buri atangira guhakura, ariko agahakura yirira, bagenzi be bati:” Ese Ndaba ibyo guhakura bigeze he?”
Ndaba na we ati : “Ntimugire ikibazo ndi guhakura ndabazanira ubuki”.
Ndaba akomeza guhakura ubuki yirira, abo hejuru bamaze kurambirwa ubwo na Ndaba yari amaze guhaga, bati :”ese Ndaba uratuzanira ku buki cyangwa”? Ndaba ati: “Reka da! Ubuki nabuhebye, barungurutse Ndaba basanga ari gukomba intoki yahaze ubuki, baba barekuye umugozi Ndaba aramanuka no hasi ngo po!
Ibyo Sekamana yabivugaga nk’inararibonye ni nabyo umwana witwa Samweli ucuranga iningiri (Igicurangisho gakondo cya muzika), yacuranze mu njyana ye y’iningiri.
Ikinyamakuru Izuba Rirashe cyamubajije niba yarabyize mu ishuri, yavuze ko ari ibyo agenda yumvana abasheshakanguhe abana nabo.
Abaganiriye n’iki kinyamakuru basoje bavuga ko Ndaba yazize inda mbi no kutuzuza inama yari yagiranye na bagenzi be.
Muri abo bose nta wari uzi imyaka Ndaba yapfuye afite, gusa urwo rutare rumaze igihe kitari gito ruzwi ndetse runasurwa na ba mukerarugendo batandukanye.
Izuba Rirashe


text:
Uburwayi umuntu agira ahanini buterwa n’ibintu bitandukanye. Burimo ubwo mu mubiri, ubwo mu mutwe n’ubuhangabanya ibitekerezo by’umuntu biva ku mpamvu zitandukanye zirimo n’ubusambo butera kwibagirwa.
Igitabo “Pour un bon équilibre mental et spirituel”, gitangaza ko ubusambo, umururumba no gutegekwa n’inda bituma umuntu ahinduka mu bitekerezo bye byose, bikamuviramo kwibagirwa ibintu byinshi.
Umururumba n’ubusambo akenshi bituma umuntu adacya mu maso, akaribwa mu nda rimwe na rimwe akabura amahwemo n’ibyicaro akararikira n’ibyo atabasha kubona. Ibi bigatuma atanatekereza cyane ibifite akamaro.
Amakuru atandukanye dukesha urubuga clinique-memoire na deojuvante.forumactif, avuga ko ubusambo butuma umuntu yijima, rimwe na rimwe akagira umutima wa kinyamaswa.
Indwara y’ubusambo ngo si byiza ko umuntu ayigira umuco kuko akenshi imubyarira kudafata mu mutwe neza, kwibagirwa ibyo yize n’ibyo yari azi, no gukekeranya mu byo avuga rimwe na rimwe agahuzagurika.
Kurya byinshi birengeje urugero binatera indwara y’umubyibuho n’umutima.


text:
Intang 1
Imana irema ijuru n'isi
1Mu ntangiriro Imana yaremye ijuru n'isi. 2Isi nta shusho yari ifite kandi nta cyari kiyiriho: yari imeze nk'inyanja kandi icuze umwijima. Umwuka w'Imana wari ubundikiye amazi.
3Nuko Imana iravuga iti: “Nihabeho umucyo.” Umucyo ubaho. 4Imana ibona ko umucyo ari mwiza, maze iwutandukanya n'umwijima: 5umucyo iwita amanywa, umwijima iwita ijoro. Burira buracya, uba umunsi wa mbere.
6Imana iravuga iti: “Nihabeho igisenge cyo gutandukanya amazi ngo amwe abe munsi yacyo, andi abe hejuru yacyo.” 7Biba bityo. Imana irema icyo gisenge, gitandukanya amazi yo munsi yacyo n'ayo hejuru yacyo. 8Igisenge Imana icyita ijuru. Burira buracya, uba umunsi wa kabiri.
9Imana iravuga iti: “Amazi ari munsi y'ijuru niyihindire hamwe kugira ngo ubutaka buboneke.” Biba bityo. 10Ahatari amazi Imana ihita ubutaka, ya mazi iyita inyanja. Imana ibona ari byiza.
11Imana iravuga iti: “Ubutaka nibumeze ibyatsi n'ibimera byera imbuto, nihamere n'ibiti bitari bimwe byera imbuto.” Biba bityo. 12Ubutaka bumeza ibyatsi n'ibimera bitari bimwe byera imbuto, n'ibiti bitari bimwe byera imbuto. Imana ibona ari byiza. 13Burira buracya, uba umunsi wa gatatu.
14Imana iravuga iti: “Nihabeho ibinyarumuri ku gisenge cy'ijuru kugira ngo bitandukanye amanywa n'ijoro, bibe ibimenyetso biranga iminsi n'ibihe n'imyaka, 15byakire ku gisenge cy'ijuru kugira ngo bimurikire isi.” Biba bityo. 16Imana irema ibinyarumuri bibiri binini: izuba ryo kugenga amanywa n'ukwezi ko kugenga ijoro, irema n'inyenyeri. 17Imana ibishyira ku gisenge cy'ijuru kugira ngo bimurikire isi, 18bigenge amanywa n'ijoro kandi bitandukanye umucyo n'umwijima. Imana ibona ari byiza. 19Burira buracya, uba umunsi wa kane.
20Imana iravuga iti: “Udusimba two mu mazi nituyajagatemo, inyoni n'ibisiga biguruke mu kirere.” 21Imana irema ibikōko binini byo mu nyanja n'ibinyabuzima by'amoko yose byinyagambura bikajagata mu mazi, irema n'inyoni n'ibisiga by'amoko yose. Imana ibona ari byiza. 22Byose ibiha umugisha, itegeka ibyo mu mazi iti: “Nimwororoke mugwire mwuzure mu nyanja.” Itegeka n'ibiguruka iti: “Nimugwire ku isi.” 23Burira buracya, uba umunsi wa gatanu.
24Imana iravuga iti: “Inyamaswa z'amoko yose nizibe ku butaka: amatungo n'ibikurura inda hasi n'izindi nyamaswa zose nk'uko amoko yazo ari.” Biba bityo. 25Imana irema inyamaswa z'amoko yose n'amatungo n'ibikurura inda hasi byose. Imana ibona ari byiza.
26Imana iravuga iti: “Tureme abantu basa natwe, bameze nkatwe maze bategeke isi yose: amafi n'inyoni n'ibisiga, n'amatungo n'ibikurura inda hasi.”
27Imana yaremye umuntu usa na yo,
yamuremye asa n'Imana,
umugabo n'umugore ni ko yabaremye.
28Imana ibaha umugisha, irababwira iti: “Nimubyare mugwire, mwuzure isi yose muyitegeke. Mugenge amafi n'inyoni n'ibisiga, n'ibikurura inda hasi! 29Dore mbahaye ibimera byose byera imbuto n'ibiti byose byera imbuto, bizabatunga. 30Inyamaswa zose n'inyoni n'ibisiga n'ibikurura inda hasi byose, mbese ibihumeka byose, mbihaye ibimera byo kubitunga!” Biba bityo.
31Imana ireba ibyo yari imaze kurema ibona ari byiza cyane. Burira buracya, uba umunsi wa gatandatu.


text:
Abashakashatsi babiri bo muri Kaminuza ya Tel-Aviv muri Israel, bashyize ahagaragara umuheha uzajya werekana ingano y’uburozi buri mu binyobwa.
Prof Fernando Patolsky na mugenzi we Dr Michael Ioffe bakoze uyu muheha, bavuga ko byoroshye kuwukoresha kandi bakemeza ko uzarinda umubare munini w’abagore bakunze kwibasirwa nyuma yo guhabwa ibiyobyabwenge bitandukanye bishobora gutuma bahohoterwa.
Aba bashakashatsi bemeza ko uyu muheha ukora akazi kawo 100%, kandi no kuwukoresha ngo biroroshye kuko bihagije gufata igitonyanga cyangwa ikijojoba cy’ikinyobwa ukagishyira muri uwo muheha wagira ibara ry’umutuku icyo kinyobwa kikaba kirimo uburozi.
Uyu muheha icyakora ntufite ubushobozi bwo guhangana n’ikiyobyabwenge cyitwa ‘Flunitrazépam’ gicuruzwa ku izina rya ‘Rohypnol’, gikunze gukoreshwa n’abagabo bagamije gutesha ubwenge abagore. Ngo umugore wahawe ‘Flunitrazépam’ nta bushobozi agira mu kurwanya uwakimuhaye, kandi nanyuma y’aho ntagire icyo yibuka.
Ibi ngo bihangayikishije aba bashakashatsi, ku buryo bari gukora ibishoboka byose ngo bakore umuheha wundi ushobora guhangana n’iki kiyobyabwenge.
Uyu muheha uzakwirakwizwa mu mafarumasi no mu nzu z’utubyiniro muri uyu mwaka wa 2013, ku kiguzi cy’amayero atanu abarirwa mu manyarwanda 4350.


text:
Urwego rw’Umuvunyi rwashyiriyeho abaturage bo mu Karere ka Ngoma uburyo bw’ikoranabuhanga hifashishijwe ‘Internet’ mu kubagezaho ibibazo byabo bikabasha kubonerwa ibisubizo.
Biciye mu rwego rw’amadini n’ ibigo bya Kaminuza, Urwego rw’umuvunyi rwarabifashishije kuko bahura n’abantu benshi kugira ngo bajye bafasha abaturage kugeza ibibazo byabo ku rwego rw’Umuvunyi hifashishijwe ‘Internet’ kandi bakabikorerwa kubuntu.
Habakurama Peter, akorera muri ‘Cyber café’ y’Urwego rw’Umuvunyi mu karere ka Ngoma ku bufatanye na Anglican Church diyoseze ya Kibungo. Avuga ko iyi ‘Cyber’ yaje mu rwego rwo kwegera abaturage bafite ibibazo byananiranye ku murenge no ku karere.
Avuga ko iyi gahunda kuva yatangira amaze kwakira ibibazo birenze 15, ibyinshi ngo ukaba usanga ari ibijyanye no kuburana amasambu n’indi mitungo. Ikindi ni uko ibibazo abaturage babagezaho ngo biba bivuye mu mirenge igize akarere.
Ibyo bibazo akenshi ngo abaturage babizana byaratinze gukemurwa n’abayobozi, bigatuma bayoboka Urwego rw’Umuvunyi.
Habakurama avuga ko mu bibazo babashije gukemurira abaturage harimo nk’ibyo mu mirenge ya Rukira na Rurenge mu kagali ka Rujambarara, aho bakemuye ikibazo cy’amasambu yaburanwaga.
Akomeza avuga ko ibi bibazo bikemurwa bibanza guca mu nzego zo ku murenge n’akarere biteyeho umukono, hanyuma umuturage akabona kubizana ku mukozi w’Urwego rw’Umuvunyi byanditse ku mpapuro na we akabisikana [scan] hanyuma bakabyohereza hifashishijwe ’Internet’.
Avuga kandi ko ibi biri mu rwego rwo korohereza abaturage guhora basiragira i Kigali bajyana ibibazo byabo ku rwego rw’Umuvunyi, kuko ngo wasangaga akenshi umuturage wajyanaga ikibazo cye i Kigali yarabaga adafite aho arara yemwe ngo nta n’abavandimwe be ahagira.
Aha hantu hafasha abaturage kugeza ibibazo byabo ku rwego rw’Umuvunyi zikorera mu turere dutandatu ari two Rusizi, Rubavu kuri ULK, Huye, Gicumbi, Ngoma na Nyagatare.


text:
Mu bisanzwe, abashakanye baba bagomba kubwirana byinshi ku buzima bwabo, ku mirimo,… hari n’abemeza ko ntacyo baba bagomba guhishanya. Nibyo koko ukuri kuza ku isonga mu byubaka urugo ariko nanone nta wakwirengagiza ko no kwirinda icyarusenya ari ngombwa.
Muri iyi nkuru dukesha urubuga rwa Yahoo! turarebera hamwe ibintu 6 umugabo aba atagomba kubwira umugore we nk’uko byashyizwe ahagaragara n’abashakashatsi.
1. Kumubwira ko inshuti ye y’umukobwa ari mwiza: N’iyo waba utarigeze utekereza kugirana umubano wihariye n’iyo nshuti ye; aha ikijya mbere ni uko umugore yumva uri kumugereranya n’inshuti ze za hafi. Kuri we bimubera igikomere, ndetse bishobora kumuviramo gushwana n’iyo nshuti ye ariko bagashwana by’igihe gito.
2. Kumubwira ko akwiye kujya yisiga ibisayidira isura kurushaho: Kubwira umugore wawe ko akwiye kujya yisiga ibirungo (maquillage) birenze uko abikora uyu munsi bituma yumva ari mubi. Ubusanzwe ‘maquillage/make-up’ ni ikintu gisa na ‘masque’ ku buryo rimwe na rimwe bitaba byiza kubona umugore utayisize mu gihe amenyereye kwisiga. Aho kubwira umugore ko akwiye kwisiga kurushaho, wajya umwegera mu gihe arimo ategura imyambaro ye ukamufasha guhitamo ikijyanye n’umunsi.
3. Kumurakarira ngo yatinze kwitunganya: Buriya abagore bababazwa cyane no kuba abagabo barakazwa n’uko abagore babo bitunganya umwanya munini mu gihe abagore bo baba barimo bakora ibishoboka byose ngo barusheho kureshya abo bakunda.
4. Kumubwira ko hari igihe wifuje gutandukana nawe: Kumva ko ukunzwe kandi nawe ukunze nicyo kintu nyamukuru ahanini gituma abantu bashakana. Kubwira umugore wawe ko hari igihe wifuje gutandukana nawe, bituma yibaza niba uyu munsi unejejwe no kubana nawe cyangwa se niba ari uko aba akunejeje muri ako kanya bigatuma uvuga n’ibyo utagakwiye kuvuga! Si byiza kubimubwira kabone n’iyo byaba byarakuvuye mu bitekerezo.
5. Si byiza kumuganiriza ibijyanye n’imibonano mpuzabitsina wakoze mbere y’uko muhura: Hari igihe waba wibwira ko urugo rwawe rukomeye, rukundanye, rubwizanya ukuri ku buryo wajya unanyuzamo ukamutera urwenya ku bijyanye n’ubuzima wabanye n’abandi bakobwa mbere yo guhura n’uwo muri kumwe. Icya mbere cyo imibonano mpuzabitsina ni ikintu kiba hagati y’abantu babiri kandi gifatwa nk’ibanga rikomeye hagati yabo. Kuba rero washyira hanze ibyo wakoranye n’undi mukobwa ntibiryohera ubwonko bw’umugore wawe habe na gato, kuko nawe atekereza ko hari igihe uzamuvamo. Muri rusange nta n’ubwo ari byiza guhora umuganiriza ku bantu mwakundanye mbere ye (ibi ni rusange yaba ku bagabo ndetse no ku bagore).
6. Kumubwira ko avuga menshi: Abagabo bajya bitotomba bavuga ko abagore bavuga amagambo menshi ku buryo banabaca mu ijambo. Kuba umugore wawe akubwira ibintu byinshi ni uko aba anejejwe no kuba afite umuntu uri kumwumva.
Wigaragaza ubushake buke rero mu gihe yakwizeye, akakubonamo umuntu wamutega amatwi. Kuba abagore aribo bagaragaraho guca umuntu mu ijambo kurusha abagabo, si uko batumva ahubwo ubwo nibwo buryo bwabo bwo kugira uruhare mu kiganiro. Wari ukwiye kujya unezezwa no kuba umugore wawe agusakuriza kuko hari izindi ngo, umugore n’umugabo batavugana. Umwe aca ukwe n’undi ukwe.
Ku bagore bashaka kugira icyo biyungura, basoma Ibintu 7 umugabo wawe yumva wahora umubwira


text:
Kanseri yo muri nyababyeyi
Kanseri yo muri nyababyeyi tuyisanga aho umwana akurira. Hari ubwoko butandukanye bwa kanseri yo muri nyababyeyi: Kanseri y’umworohera wo muri nyababyeyi na kanseri yo munda ibyara. Kanseri y’umworohera wo muri nyababyeyi irasanzwe kandi iboneka igihe kanseri yibasiye igice (ihuriro) ry’uturemangingo turi kuri nyababyeyi. Kanseri yo munda ibyara ntikunze kuboneka, ikurira mumikaya cyangwa mutundi turemangingo dufasha nyababyeyi. Ni byiza ko ubonana na muganga buri mwaka akagupima (pelvis)


text:
Abaturage b’Umurenge wa Mukama ho mu Karere ka Nyagatare, barashishikarizwa gukoresha imiti yica udukoko two mu mazi nyuma y’aho bigaragariye ko 45% by’indwara zigaragara mu kigo nderabuzima cya Muhambo kiri muri uyu murenge ari izituruka ku mikoreshereze y’amazi mabi.
Ikigaragara muri uyu murenge ni uko abaturage bagikoresha amazi y’ibinamba n’andi atemba, kuko iyo ugendagenda usanga bavoma amazi badaha atemba mu bishanga bakayakoresha imirimo yo mu ngo.
Abaganiriye n’itangazamakuru mu batuye uyu murenge bavuga ko nta kundi babigenza, kuko ngo ikibazo cy’amazi muri uyu murenge ari imbogamizi.
Nizeyimana Anastase, umuyobozi w’Inama Njyanama y’akagari ka Gishororo, atangaza ko ikibazo cy’ibura ry’amazi ari ingutu cyane cyane mu gihe cy’izuba kuko ngo n’ikinamba cya Nyiragahaya bavomamo na cyo kiba cyakamye bityo bakajya kuvoma ku cyambu cya Ngoma kigabanya Umurenge wa Mukama n’uwa Mimuli.
Kayijamahe Andrew ushinzwe irangamimerere n’ibibazo by’abaturage mu Murenge wa Mukama, avuga ko bakoze ubuvugizi kuri iki kibazo nubwo n’abaturage bafite imyumvire ikiri hasi mu gusukura aya mazi.


text:
UBURENGERAZUBA : Inama zitandukanye zizajya zibera mu turere dutandukanye
Umwe mu myanzuro y’inama y’umutekano yaguye y’Intara y’i Burengerazuba yo kuwa gatatu tariki (28/11/2012) nuko mu ntangiriro z’umwaka utaha inama zitandukanye z’Intara zizajya zibera mu turere dutakanye, aho kubera gusa mu karere ka Karongi ku cyicaro cy’Intara nk’uko byari bisanzwe.
Icyi cyemezo cyafashwe kugira ngo ababa batumiwe muri izo nama bajye babasha kubona umwanya wo kumenya ibibazo byigirwamo kuko akenshi biba bireba uturere dutandukanye, bityo no guhinduranya aho zibera bigatuma ibibazo birushaho kumvikana.
Ibi kandi bizajya binorohereza bamwe mu bitabira inama kudahora bakora ingendo ndende akenshi bakanakererwa kubera guturuka kure. Urugero nk’abaturuka mu turere twa Rusizi, Rubavu na Nyamasheke bagomba kuza i Karongi ku cyicaro cy’Intara. Kenshi iyo inama zigomba gutangira saatatu z’igitondo, usanga zikerererwa nk’isaha cyangwa irenga kubera gutegereza ababa bakiri mu nzira.


text:
Nyuma y’imyaka myinshi habaho ubukangurambaga bwo kubuza abangiza ishyamba rya nyungwe, abayobozi b‘iyi pariki barishimira intambwe imaze guterwa kuko imyumvire y’abaryangizaga igenda ihinduka umunsi kuwundi nkuko bitangazwa n’umuyobozi wayo Rugerinyange Loane, ashima cyane uruhare rw’ inzego z’ibanze kuko ngo kwangirika kw’ iri shyamba byaterwaga n’imyumvire y’abaturage yari ikiri hasi ariko ngo kuva aho babumvishirije akamaro iyi pariki ibafitiye ngo ibikorwa byayangizaga byaragabanutse.
Bimwe mubyazaga ku isonga mukwangiza iyi pariki harimo ba rutwitsi, Abahigi, abacukuzi b’amabuye y’agaciro n’ibindi, gusa ngo nubwo bitaracika burundu hari icyizere cy’uko muminsi iri imbere iyi pariki izaba imeze neza kuko ntakizaba kiyihungabanya mubice byo muburengerazuba bw’igihugu aho iyi pariki ihurira n’uturere twa Rusizi na Nyamasheke.
Ahakunze kurangwa ibikorwa bibi byo kwangiza iyi pariki ni mu murenge wa Mbweyeye na Butare kuko ngo iyi mirenge irimo abari barahejejwe inyuma n’amateka bari baramenyereye gutungwa no kwirirwa bahiga inyamaswa ndetse no gucukura bashaka amabuye, gusa abo ngo bamaze kubonako iyi pariki ibafatiye runini kubera ibyo imaze kubagezaho harimo n’ikigo nderabuzima cya bweyeye dore ko ngo ariryo vuriro bari babonye mumateka yabo muri uwo murenge.
Muhirwa Philippe, umunyamabanganshingwabikorwa w’umurenge wa Bweyeye atangaza ko bakoze igikorwa cyo guhuriza hamwe ba ruharwa mu kwangiza iyi pariki dore ko ngo bari basanzwe bazwi, babasobanurira akamaro iyi pariki ibafitiye bahereye kumavuriro bamaze kugezwaho ibyo ngo byatanze umusaruro munini kuko ngo byatumye abaturage bitwararika banagabanya ibikorwa byo kwangiza Iyo pariki


text:
Ubwo Minisitiri w’Intebe, Dr Pierre Damien Habumuremyi yari ayoboye imihango y’indahiro z’abashinjacyaha bagengwa n’amasezerano kuri uyu wa Gatatu tariki ya 23 Mutarama 2013, yabasabye kurangwa n’indangagaciro z’ubunyangamugayo birinda kurya ruswa no gukora ibinyuranyije n’amategeko.
Muri uwo muhango wari witabiriwe n’abayobozi batandukanye b’ubucamanza, hakiriwe indahiro z’abantu bagera kuri 27 barimo abashinjacyaha bagengwa n’amasezerano 25, umushinjacyaha wo ku rwego rw’ibanze n’umukomiseri wo mu Nteko y’ururimi rw’ikinyarwanda.
Dr Habumuremyi yamaganye ko abashinjacyaha barya ruswa mu bucamanza bw’u Rwanda, ati” Ntago waba ushinja ruswa ngo nawe uhindukire uyirye. Byaba ari agahomamunwa uramutse uziko uzashinja umuntu kurya ruswa kandi nawe uyirya”.
Yongeye ho ati “Icyo musabwa n’ukuyitinya, kutayirya, kutayisaba, kutayihanganira ndetse no kuyishinja uwo ihama”.
Habumuremyi yabibukije kandi ko indahiro bakoze ari igihango bagiranye n’igihugu n’abanyarwanda muri rusange.
Ati”Mu gihe cya kera uwatatiraga igihango yarapfaga, nubwo kitakwica ubu, amategeko asimbura urupfu arahari, igihe mwakoze ibinyuranyije n’iyi ndahiro muzahanwa”.
Gakuba Zireze Olivier warahiriye umwanya w’umushinjacyaha wo ku rwego rw’ibanze yavuze ko biteguye kuzuza inshinga bahawe, buzuza n’impanuro za Minisitire w’intebe.
Gakuba ati” Hari amasomo twakuye mu ishuli hakiyongeraho n’ibyo tugenda tubona hanze. ibi byose bizadufasha guteza imbere ubutabera bw’u Rwanda”.
Mu bindi Minisitiri w’Intebe yabasabye harimo, ubwitange, kudahutaza ababagana no kubahiriza igihe, kandi bakirinda no kwitwaza igihe ngo bange kwakira ababagana.


text:
Rubyiruko: Dore zimwe mu ngaruka zo kohereza amafoto y’urukozasoni yawe bwite kuri interineti
Inkuru yanditswe tariki 13/05/2013 -
VIEWS:9{oshits}
Urubyiruko rw’iki kinyejana rwavukiye mu mpinduka nyinshi ku bijyanye n’ikoranabuhanga aho usanga n’abakundana bagerageza kugira imipango bakorera kuri interineti. Ibi ni byiza cyane kuko ari ho isi irimo kutujyana ariko bigira ingaruka mu gihe habayeho uguhemuka.
Nk’uko bitangazwa na le Figaro, urubyiruko cyane abakiri munsi y’imyaka 15, 18 cyangwa irenga bitewe n’igihugu ntibaba bemerewe kureba amafirimi cyangwa amafoto y’urukozasoni n’ubwo usanga muri iki gihe bigoranye kugira icyahagarikwa hagati aha ku bw’iri koranabuhanga.
Ingaruka bitera rero zagarutsweho nyuma y’aho umukobwa ukiri mutoya wo mu gihugu cya Leta Zunze Ubumwe z’Amerika yiyahuye ku bw’amafoto ye yambaye ubusa yatambajwe n’umuhungu w’inshuti ye biciye kuri interineti.
Nyamara aha haracyari ingorane nyinshi kuko ubushakashatsi bwakozwe bwagaragaje ko umunyeshuri umwe kuri batanu muri iki gihugu yohereje amafoto akurura mugenzi we cyangwa se ari mu mibonano mpuzabitsina, haba kuri telephone cyangwa se kuri nterineti ...
Ikindi kandi kubera ko kurinda ikintu cyoherejwe kuri interineti usanga nta mutekano uhagije gifite cyane ko hari n’abamamyi hackers bashobora no kuba bagera kubyo wowe wumva ko warinze cyane.
N’ubwo bikunze kuvugwa ko aya mafoto n’amafirimi y’ubu bwoko aba agenewe abakuze cyane cyane abashakanye mu buryo bwo kuyifashisha mu kuzamura ubushake bw’imibonano mpuzabitsina, baba bagomba kuyakoresha ku buryo abana babo batazagira aho bahurira na byo bibaturutseho.
Aho iterambere rituganisha rero biashoboka ko no mu bindi bihugu byo ku isi hari iki gikorwa cy’ iyoherezwa ry’amafoto ku rubyiruko rugaragara nk’aho ruba rwaratwawe n’ubuzima bw’imibonano mpuzabitsina. Ibi bishobora kubatera imyitwarire itari myiza nko gutekereza guhohotera abana batangana, kwishora mu busambanyi n’ibindi.
Uretse uru rubyiruko rukoresha aya mafoto mu bwihisho, muri iki gihe usanga hari n’igihe yoherezwa umuntu uba atari ayiteze, cyangwa abantu baba bazwi nk’abahagarariye abandi cyangwa abasanzwe bafite igikorwa gituma bamenyekana maze bigatera imvururu n’ukuyinubira. Si byza rero ko urubyiruko rwabaye imbata y’ama mafoto kuko yangiza imitekerereze yabo.
{fcommenter}
IBITEKEREZO


text:
Mu gihugu cya Uganda umubare w’abana batagira kivurira ugenda wiyongera uko bucyeye n’uko bwije. Ibyo bikaba biteye impungenge kuko umubare w’abana bakirwa mu bigo urushaho kwiyongera.
Nk’uko umuryango nyafurika wita ku bana kandi urwanya ihohoterwa ribakorerwa ubitangaza, bbakorerabushake batandukanye babitaho ko batewe impungenge n’ubwiyongere bukabije bw’abana bakirwa mu bigo byita ku bana batagira ababitaho.
Daily Monitor dukesha iyi nkuru itangaza ko Barbara Nankya Mutagubya, umuyobozi w’ikigo cyakira abana cya Sanyu Babies’ Home, ubwo yahabwaga impano n’ishyirahamwe Usafi Market Vendors Association muri iyi mu mpera z’icyumweru gishize, yatangaje ko umubare w’abana bakira buri cyumweru kuri ubu wikubye kabiri.
Yagize ati “abana bagera kuri batanu bazanwa muri iki kigo cyacu, bakaba barikubye kabiri ugereranyije n’imyaka yashize.” yongeyeho ko ibyo bituma bibagora cyane kubera ko nta bushobozi baba bafite.
Anna Sendi, umushakashatsi wo muri Kaminuza ya Malmö University mu gihugu cya Suwede, atangaza ko ubushakashatsi yakoreye muri Uganda ku bwiyongere bw’abana bajyanwa mu bigo by’abagiraneza bita ku bana, bwagaragaje ko umubare wiyongera kuva kuri 40 ugera kuri 80 buri mwaka i Kampala.
Nankya yasabye abaturage bose muri rusange kwitabira gufasha ibigo byita ku bana batagira epfo na ruguru, kugira ngo bibone ubushobozi.


text:
Abantu benshi kandi higanjemo abanyuze ku ntebe y’ishuri bajya bitiranya, bagakoresha amagambo impamyabumenyi n’impamyabushobozi nkaho asobanura kimwe.
IGIHE yegereye Padiri Dr. Déogratias Niyibizi, Umuyobozi mukuru w’ishuri rikuru rya INES Ruhengeri maze aduha ubusobanuro bunoze ku magambo yombi.
Ubwo twamwegeraga ngo asobanurire itandukaniro riri hagati y’impamyabushobozi n’impamyabumenyi, dore ko abantu bamwe bajya babyitiranya, Padiri Déogratias Niyibizi, yadutangarije ko ibyo yasobanura atari ku giti cye ahubwo bisobanurwa neza n’amategeko agenga uburezi mu Rwanda dore ko ubusobanuro bwayo magambo yose bugaragara mu igazeti ya Leta n°5 yo kuwa 1 Werurwe 2006.
Mu kiganiro nawe yakomeje avuga ko hashingiwe ku Itegeko rishyiraho imiterere, imitunganyirize n’Imikorere y’Amashuri Makuru mu Rwanda N°20/2005 ryo kuwa 20/10/2005, kuri ya 2, risobanura neza itandukanyirizo ry’ayo magambo kuri ubu buryo bukurikira:
"Impamyabumenyi" ni inyandiko mpamyamutsindo yemeza ko uwayihawe yarangije inyigisho z’icyiciro cy’Ishuri Rikuru giteganywa kandi agatsinda ibizamini by’isuzuma-bumenyi bijyanye n’icyo cyiciro; ibi bikaba byitwa mu ndimi z’amahanga Diplôme cyangwa A Degree cyangwa Higher Diploma.
"Impamyabushobozi" ni inyandiko mpamyamutsindo yemeza ko uwayihawe yakurikiranye gahunda z’inyigisho zihariye mu Ishuri Rikuru z’igihe gito zitangwa n’Ishuri Rikuru, akazirangiza atsinze ibizamini by’isuzuma-bumenyi bijyanye n’izo gahunda; "Impamyabushobozi" ishobora kuba kandi inyandiko yemeza ko uwayihawe yakurikiranye gahunda zihariye z’inyigisho z’igihe gito zitangwa n’Ishuri Rikuru ariko zidatangirwa ibizamini by’isuzuma-bumenyi, nibyo byitwa mu ndimi z’amahanga Certificat cyangwa A Certificate cyangwa Attendance.
Twizere ko buri muntu mu cyiciro icyo aricyo cyose mu mashuri yize azajya amenya ko aya magambo abiri atandukanye, mu busobanuro ndetse n’uburyo akoreshwamo.


text:
Hagamijwe kurandura no gukumira imirire mibi ku bana, Imishinga ifashwa na Compassion international yo mu karere ka Nyamagabe n’umwe wo mu karere ka Huye ariko uhuriye n’iya Nyamagabe mu itsinda rimwe yahuguye ababyeyi b’abana ifasha yibanze ku bafite abana bagaragayeho imirire mibi.
Muri aya mahugurwa yahawe ababyeyi kuri uyu wa kabiri tariki ya 27/05/2014, basobanuriwe ibigize ifunguro ryuzuye ndetse n’akamaro ka buri bwoko mu mikurire myiza y’umwana, ndetse bakaba banateguriye hamwe ifunguro ryuzuye bifashishije ahanini ibiribwa biboneka mu giturage kugira ngo isomo rirusheho gucengera.
Ngarambe Jean Damascène, umuhuzabikorwa w’imishinga iterwa inkunga na Compassion international mu karere ka Nyamagabe na Nyaruguru, avuga ko nka bamwe mu bafatanyabikorwa ba leta y’u Rwanda ndetse no mu bo bafasha hakaba hagaragaramo abafite imirire mibi badakwiye gusigara inyuma mu kurwanya imirire mibi mu bana, bityo bakaba barafashe ingamba zo kongerera ababyeyi ubumenyi mu gutegura amafunguro yuzuye dore ko ari imwe mu mpamvu zituma abana barwara indwara ziterwa n’imirire mibi zikunze kugaragara.
Ati “Ni ukubaha ubwo bumenyi kuko byagaragaye ko hari igihe abana bagaragarwaho n’ingaruka z’imirire mibi atari uko babuze ibyo kubaha ari ukudasobanukirwa uburyo bwo gutegura indyo yuzuye. Turagira ngo bagende babishyire mu bikorwa ndetse bijye no mu buzima bwabo bwa buri munsi”.
Aya mahugurwa ku gutegura indyo yuzuye ngo yatumye ababyeyi bunguka ibintu binyuranye mu kunoza imirire, ndetse bakaba bagiye guharanira kugira imboga biyejereje kandi zihagije nk’uko Mwisizina Françine, umwe mu babyeyi bayitabiriye abivuga.
“Tugiye kujya dukora uturima tw’igikoni twinshi cyangwa dukore akarima gahagije tunagafumbire neza, niba imboga zijeho zize ari imboga nziza. Aya mahugurwa kandi atugiriye akamaro kuko hari ibyo tutari tuzi. Twari tuziko nk’iyo ndyo yuzuye ikeneye abana ariko tubonye ko n’abantu bakuru bayikeneye,” Mwisizina.
Guhindura imyumvire y’ababyeyi ku mitegurire y’amafunguro ngo bizakomeza gushyirwamo ingufu ababyeyi bigishwa ko bakwiye kwita ku mirire y’abana babo kandi ibya ngombwa by’ibanze babyifitiye iwabo, aho kumva ko amagi yose cyangwa imbuto bejeje bigomba kujya ku isoko, nk’uko Nyirazana Chantal ushinzwe iterambere ry’umuryango mu karere ka Nyamagabe abitangaza.
Muri rusange mu bana 1527 bafashwa n’imishinga iterwa inkunga na Compassion international mu itsinda ry’akarere ka Nyamagabe, abagera kuri 42 bagaragaweho n’ingaruka z’imirire mibi.


text:
Abaturage bagomba Kwiha agaciro ni byo bizabageza ku butwari.
Ngo kwiha agaciro ni bimwe mu bizatuma abanyarwanda bakomeza kuvukamo intwari, nk’uko byavuzwe n’umuyobozi w’akarere ka Rulindo, kuri uyu wa gatanu tariki ya 1/2/2013 ubwo hizihizwaga umunsi mukuru w’intwari, wabereye mu murenge wa mbogo ho mu karere ka Rulindo.
Muri ibi birori byari byitabiriwe n’abanyarulindo batari bake,bose bagiye bagaragaza uko abantu batandukanye bagiye baba intwari, kandi banashima ubwitange bwinshi kuri izo ntwari z’u Rwanda.
Umuyobozi w’akarere ka Rulindo Kangwagye Justus ,yabwiye abaturage bo muri aka karere ko bagomba guharanira kuba intwari ,bihesha agaciro kandi biteza imbere.
Yagize ati ”kwihesha agaciro, mwiteza imbere, mumenya gukoresha ifaranga neza, mutanga mituweri neza kandi ku gihe .ng’ibyo ibizatuma muba intwari, kuba intwari si ukujya ku rugamba ukarutsinda gusa. kuba intwari ni ugukora ibikorwa byiza kandi biguteza imbere, bikagirira na bagenzi bawe akamaro.”
Nk’uko byakomeje kugarukwaho muri ibi birori, ngo kwibuka intwari zitangiye igihugu ni ikintu gikomeye kigomba kubahwa na buri munyarwanda. Nk’uko bitangiye igihugu ngo kubibuka ni ukubasubiza agaciro kabo, kandi ni ukubazirikana .
Umuyobozi w’akarere ka Rulindo yakomeje avuga ko agaciro k’abanyarwanda kazagaragarira mu migenzereze yabo, mu mibanire yabo n’abandi. Kwihesha agaciro ngo bituma habaho iterambere rirambye, umuntu agomba kwihesha agaciro haba mu kwikorera no gukorera abandi.
Yasabye abanya Rulindo guhora barebera ku bikorwa by’intwari ,bityo ngo nabo babyigane.Kugira ubupfura no kudahemuka ,kwanga umugayo,koroherana ,nabyo ngo ni bimwe mu byo bakwiye kugenderaho bitwara gitwari.
Ati”kuba intwari bibumbatiye ibintu byinshi kandi byiza,ibyo bintu iyo ubishoboye burya uba wabaye intwari.Ntiwaba intwari ugenda uhemuka aho ugeze hose,ubyuka wicaye nk’aho wagakoze ngo wizamure mu bukungu, uzamure na bagenzi bawe.kuba intwari ni ukwihesha agaciro aho unyuze hose “
Ngo intwari ishishikarira kwihutisha imirimo no kubahiriza igihe,bigatuma igihugu cyihuta mu iterambere.Ayo yose ni amagambo yavugiwe mu murenge wa Mbogo aho uyu muhango wabereye mu rwego rw’akarere ka Rulindo.
Insanganyamatsiko y’uyu mwaka iragira iti ”ubutwari ni ishingiro ry’agaciro n’iterambere”Abanyarwanda bakaba basabwa kurangwa n’ubupfura,gukora cyane mu rwego rwo kwiteza imbere.


text:
Mu gihe hakomeje kumvikana amakuru avuga ko imperuka y’isi izaba tariki 21 Ukuboza 2012, umushumba wa Kiliziya Gatolika ku isi Papa Benedigito wa16 arahamagarira abakirisitu kwima amatwi ayo makuru.
Urubuga 7sur7 dukesha iyi nkuru ruvuga ko mu isengesho ryo kuri iki cyumweru ahitwa Angélus muri Vatikani, Papa yasabye abakirisitu kudahagarika imirimo yabo ngo bahe umwanya ibivugwa ko isi igiye kurangira.
Yifashishije Bibiliya yasobanuye ibyanditswe mu Ivanjiri yanditswe na Matayo 24:29, ati” Yezu yahishe ibanga abigishwa be; ntiyigeze ababwira umunsi cyangwa itariki imperuka izaberaho.”
Papa yakomeje abwira abakirisitu ko Yezu yifuzaga guha abigishwa be urufunguzo rw’ijambo ry’Imana ry’ibanze, rubereka inzira nyayo bakwiriye kunyuramo muri icyo gihe, uyu munsi n’ejo hazaza kugira ngo bazagere mu bugingo bw’iteka.
Papa aratangaza ibi mu gihe hagiye hakorwa amafilimi avuga ko isi izarangira muri 2012, ndetse no muri iyi minsi itariki ya 21 Ukuboza 2012 yegereje bikaba biri kuvugwaho cyane bamwe bagaragaza impungenge uyu munsi ubateye.


text:
Umugaba mukuru w’Ingabo z’u Rwanda Lt Gen Charles Kayonga avuga ko ibikorwa by’iterambere bimaze kugerwaho mu Murenge wa Rugendabari, by’umwihariko mu Rwanda muri rusange, bikomoka ku miyoborere myiza igihugu gifite iha buri muturage kugira uruhare mu bimukorerwa.
Ibyo Lt Gen Charles Kayonga yabitangaje ku wa 27 Gashyantare 2013, ubwo yari mu Karere ka Muhanga, mu Murenge wa Rugendabari ahatashywe ibikorwa bitandukanye byiganjemo inyubako zirimo ikigo nderabuzima, ishuri, isoko, inzu y’abajyanama b’ubuzima ndetse n’inzu zubatswe n’Ingabo z’igihugu muri gahunda y’icyumweru cyahariwe ibikorwa by’ingabo z’igihugu (Army Week).
Lt Gen Kayonga yatangaje ko ibikorwa by’amajyambere bishyigikiwe n’inkingi y’ubumwe bw’Abanyarwanda bubaha kugira ubufatanye, maze bagakorera hamwe bagamije imibereho myiza n’iterambere rya buri wese.
Yongeyeho ko inshingano z’Ingabo z’u Rwanda atari ukurinda igihugu gusa, ko ahubwo bafite n’umuco wo gufatanya n’abaturage mu bikorwa bitandukanye biganisha ku iterambere rirambye.
Yakomeje kandi akangurira abaturage, cyane cyane urubyiruko kwirinda ibiyobyabwenge kuko bibangamira kandi bikadindiza iterambere, bitewe n’uko muri iki gihe byibasiye cyane urubyiruko kandi ari zo mbaraga z’igihugu.
Bimwe mu bikorwa byagezweho mu Murenge wa Rugendabari mu rwego rwo kwiteza imbere, harimo ikigo nderabuzima cyatwaye amafaranga y’u Rwanda angana na 268.568.824, isoko ryubatswe ku mafaranga 180.654.172 , umuriro w’amashanyarazi watwaye 272.912.634 frw, amaterasi yakozwe ku buso bungana na hegitari 524 agatwara amafaranga agera kuri miliyoni 325, ishuri ribanza ryubatswe ku bufatanye na Bureau Social rigatwara miliyoni 72 frw.
Muri gahunda yo gutura ku mudugudu, Abanyarugendabari bafatanyije n’Ingabo z’Igihugu batangije inyubako mu mudugudu wa Nyundo, ubu hakaba hamaze kubakwa inzu zigera ku 132, Umurenge kandi ukaba warakoze imihanda y’imigenderano ifite uburebure bwa kilometero 5,8 ku mafaranga angana na miliyoni 29, hubatswe kandi n’ibiraro rusange ku mafaranga angana 1.985.000 bikaba birimo inka zigera ku 172, hubakwa n’inzu Umurenge Sacco ukoreramo.
Bamwe mu baturage ba Rugendabari batangaje ko ibi bikorwa byabafashije muri byinshi, hari n’abagiye babona akazi mu mirimo itandukanye yakozwe muri gahunda ya VUP, bakabasha kwiteza imbere mu miryango. Zimurinda Jean Marie, umwe muri abo baturage yatangaje ko ku bw’amafaranga yakoreye muri iyo mirimo yamufashije gutura ku mudugudu, ubu inzu ye ikaba irimo umuriro w’amashanyarazi.
N’ubwo aba baturage bishimira iterambere bagezeho, bavuga ko bafite ikibazo cy’uko batabasha kureba televiziyo Rwanda. Bifuje kandi ko Perezida wa Repuburika Paul Kagame yabasura bakamushimira ibyiza akomeje kubagezaho bamwirebera amaso ku yandi.
Munyentwari Alphonse, Guverineri w’Intara y’Amajyepfo yatangaje ko hirya y’ibikorwa bigaragara byiza byagezweho, agaciro k’Abanyarwanda kabaha guharanira kudakomeza gusindagizwa ahubwo bagaharanira ko ibikorwa by’iterambere bikomeza kwiyongera, bikaramba kuko bibumbatiwe n’ubumwe bw’Abanyarwanda bushingiye ku miyoborere myiza.